MT Il-Ġurnal Uffiċjali tal-Unjoni Ewropea L 239/24

DEĊIŻJONI TAL-KUMMISSJONI

tal-20 ta' Marzu 2013

dwar il-miżuri SA.23425 (11/C) (ex NN 41/10) implimentati mill-Italja fl-2004 u l-2009 favur is-SACE BT S.p.A.

(notifikata bid-dokument C(2013)1501)

(It-test Taljan biss huwa awtentiku)

(Test b'rilevanza għaż-ŻEE)

(2014/525/UE)

IL-KUMMISSJONI EWROPEA

Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li talbet lill-partijiet interessati li jippreżentaw il-kummenti tagħhom skont id-dispożizzjonijiet iċċitati aktar 'l fuq (1),

Billi:

I. IL-PROĊEDURA

(1) Permezz ta' ilment ippreżentat fil-5 ta' Ġunju 2007, irreġistrat fis-7 ta' Ġunju 2007, il-Kummissjoni ġiet infurmata li, f'Mejju 2004, is-SACE S.p.A. (“SACE”), kienet implimentat allokazzjoni ta' kapital inizjali ta' EUR 100 miljun għall-benefiċċju tas-sussidjarja stabbilita ġdida tagħha is-SACE BT S.p.A (“SACE BT”) (“l-ewwel miżura”)

(2) Permezz ta' ittra bid-data tas-6 ta' Novembru 2009, l-ilmentatur ippreżenta argumenti addizzjonali biex isostni l-ilment tiegħu u informa lill-Kummisjsoni dwar miżura addizzjonali fil-forma ta' kopertura ta' riassigurazzjoni pprovduta mis-SACE lis-SACE BT fl-2009 (“it-tieni miżura”).

(3) Matul l-investigazzjoni preliminari tagħha, il-Kummissjoni skopriet li s-SACE BT kienet ibbenefikat minn żewġ injezzjonijiet ta' kapital mogħtija mis-SACE fit-18 ta' Ġunju u fl-4 ta' Awwissu 2009 (rispettivament “it-tielet miżura” u “r-raba' miżura”).

(4) B'ittra bid-data tat-23 ta' Frar 2011, il-Kummissjoni infurmat lill-Italja li kienet iddeċidiet li tinizja l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea għar-rigward tal-erba' miżuri (“id-deċiżjoni ta' ftuħ”).

(5) Id-deċiżjoni tal-Kummissjoni li tinizja l-proċedura ġiet ippubblikata f'Il-Ġurnal Uffiċjali tal-Unjoni Ewropea (2). Il-Kummissjoni stiednet lill-partijiet interessati biex jippreżentaw il-kummenti tagħhom dwar il-miżuri.

(6) Il-Kummissjoni rċeviet kummenti biss mis-SACE li ġew ippreżentati fil-5 ta' Mejju 2011. Is-SACE inkludiet magħhom diversi dokumenti ta' prova, inkluż preżentazzjoni mill-ġdid tal-pjan ta' negozju għal-2005-2008 għat-tħaddim tal-assigurazzjoni għal perjodu qasir imħejjija mis-SACE bl-għajnuna ta' konsulent estern, KPMG, u approvat mill-Bord fit-18 ta' Mejju 2004 (“il-pjan ta' negozju inizjali”), ittra minn konsulent estern tas-7 ta' Lulju 2004, li tispeċifika s-servizzi addizzjonali pprovduti (“l-ittra tal-konsulent”), analiżi supplimentari mal-pjan ta' negozju rigward is-suq Taljan tal-informazzjoni kummerċjali, is-suq Taljan tal-irkupru tal-krediti u l-atturi prinċipali fih u s-suq tal-assigurazzjoni ta' kreditu fl-Ewropa Ċentrali u tal-Lvant ta' Marzu 2004 (“is-supplimenti mal-pjan ta' negozju”), l-aġġustament tal-Pjan ta' Negozju 2005-2009, approvat fid-19 ta' Novembru 2004 (“il-pjan ta' negozju aġġustat”), estratti mill-minuti tal-Bord tat-28 ta' April 2004, tat-18 ta' Mejju 2004, pjan ta' negozju rigward l-akkwist potenzjali ta' Assicuratrice Edile S.p.A. ta' Mejju 2005 (“il-pjan ta' negozju tal-akkwist ta' Assedile”), pjan finanzjarju rivedut għas-SACE BT tal-31 ta' Marzu 2009, pjan ta' negozju għas-SACE BT għall-2010-2011 tal-4 ta' Awwissu 2009 (“il-pjan ta' negozju 2010-2011”).

(7) Fil-5 ta' Mejju 2011, l-Italja ppreżentat it-tweġiba tagħha għad-deċiżjoni ta' ftuħ.

(8) Fit-23 ta' Ġunju 2011, il-Kummisjsoni talbet informazzjoni addizzjonali. Fit-13 ta' Lulju 2011, saret laqgħa mal-awtoritajiet Taljani u mar-rappreżentanti tal-kumpanija. Wara din il-laqgħa, it-talba għall-informazzjoni li ntbagħtet fit-23 ta' Ġunju 2011 ġiet ikkumplimentata minn mistoqsijiet addizzjonali li ħarġu mid-diskussjonijiet. It-talba supplimentari għal informazzjoni ntbagħtet fl-4 ta' Awwissu 2011. Permezz ta' ittra ddatata l-15 ta' Settembru 2011, l-Italja ppreżentat it-tweġiba għat-talba għall-informazzjoni. Hija hemżet magħha diversi dokumenti ta' prova, inkluż ittra ta' stedina tas-17 ta' Diċembru 2003 għall-offerti għal servizzi ta' konsulenza biex jitfassal pjan ta' negozju għall-preparazzjoni tal-pjan ta' negozju għall-operazzjoni tal-assigurazzjoni fuq perjodu qasir ta' kreditu għall-esportazzjoni fis-swieq industrijalizzati (“ittra ta' stedina”), dokumenti addizzjonali mħejjija minn konsulent estern rigward l-akkwist potenzjali ta' Assicuratrice Edile S.p.A. u n-noti ppreżentati lill-Bord ta' SACE BT f'Mejju 2005 — Settembru 2008 rigward diversi opportunitajiet għal akkwisti internazzjonali u forom oħra ta' espansjoni internazzjonali.

(9) Permezz ta' ittra ddatata l-25 ta' Jannar 2012 (3), il-Kummissjoni talbet aktar informazzjoni. L-Italja ppreżentat it-tweġiba fil-5 ta' Marzu 2012. Hi hemżet mat-tweġiba tagħha l-minuti tal-laqgħat tal-Bord tas-SACE u tal-predeċessur tiegħu, l-Istitut għas-servizzi ta' assigurazzjoni tal-kummerċ estern — is-SACE, tal-21 ta' Novembru 2003, it-3 ta' Diċembru 2003, l-10 ta' Novembru 2004, l-1 ta' April 2008, l-1 ta' Ottubru 2008, it-28 ta' Novembru 2008, il-11 ta' Frar 2009, l-1 ta' April 2009, is-26 ta' Mejju 2009, l-1 ta' Lulju 2009 u d-9 ta' Settembru 2009, id-dokumenti addizzjonali rigward l-akkwist ta' Assedile kif ukoll paragun bejn l-indikaturi finanzjarji projettati fil-pjan ta' negozju inizjali maċ-ċifri reali.

(10) Peress li fis-sottomissjonijiet preċedenti tagħha, l-Italja ffukat fuq tentattivi biex tagħti prova li ma kienx hemm għajnuna fil-miżuri, u pprovdiet biss informazzjoni limitata dwar raġunijiet potenzjali ta' kompatibilità f'każ li l-miżuri jkunu jikkostitwixxu għajnuna, permezz ta' ittra ddatata l-21 ta' Frar 2012 (4), is-servizzi tal-Kummissjoni talbu lill-Italja biex tippreżenta elementi addizzjonali li jkunu jistgħu jagħtu prova li l-għajnuna hija potenzjalment kompatibbli.

(11) Fit-30 ta' Marzu 2012, l-Italja ppreżentat ġabra ta' dokumenti interni tas-SACE bil-għan li tagħti prova tal-konformità tal-miżuri konċessi fl-2009 (it-tieni, it-tielet u r-raba' miżura) mal-prinċipju tal-investitur f'ekonomija tas-suq. Dawn prinċipalment jinkludu: (a) il-minuti tal-Bord tal-10 ta' Diċembru 2008 u l-Annessi tagħhom dwar bidliet organizzattivi, bil-ħsieb li jissaħħaħ il-kontroll fuq ir-riskju; (b) ġabra fil-qosor tal-bidliet fl-amministrazzjoni għall-perjodu 2009-2012; (c) il-minuti tal-Bord tal-24 ta' Novembru 2011 bl-Annessi tagħhom dwar l-aġġornament tal-pjan ta' negozju għall-2011-2013 u (d) ir-rapport finanzjarju għal tmiem is-sena 2011.

II. DESKRIZZJONI TAL-MIŻURI

II. 1. IS-SACE U L-INVOLVIMENT TAGĦHA FIR-RISKJI KUMMERĊJABBLI (5)

(12) Is-SACE, il-kumpanija possedenti tas-SACE BT, hija kumpanija azzjonarja kollha kemm hi proprjetà tal-Istat Taljan. Is-SACE hija l-aġenzija Taljana ta' kreditu għall-esportazzjoni (ECA). Sa mill-bidu tal-2004, din ġiet kkonvertita minn entità pubblika għal kumpanija azzjonarja kollha kemm hi proprjetà tal-Istat Taljan. Is-SACE tassigura riskji mhux kummerċjabbli ta' perjodu qasir u perjodu twil skont it-tifsira tal-Komunikazzjoni tal-Kummissjoni dwar l-assigurazzjoni ta' kreditu għall-esportazzjoni fuq perjodu qasir (6) (“il-Komunikazzjoni dwar il-Kreditu għall-Esportazzjoni”) bil-garanzija tal-Istat.

(13) Skont l-Artikolu 2.3 tad-Digriet Leġiżlattiv Nru 143 tal-31 ta' Marzu 1998 (7) li ddikjara mill-ġdid il-garanzija applikabbli lis-SACE skont il-Liġi Nru 227 tal-24 ta' Mejju 1977, l-operazzjonijiet u r-riskji assigurabbli, inklużi, fost l-oħrajn, il-kopertura ġeografika, għandhom jiġu definiti mill-Kumitat Interministerjali ta' Programmazzjoni Ekonomika (Comitato interministeriale per la Programmazione Economica, “CIPE”). Kull sena mhux aktar tard mit-30 ta' Ġunju, iċ-CIPE irid jiddelibera l-projezzjonijiet finanzjarji kif ukoll il-ħtiġijiet finanzjarji relatati ma' ċerti riskji u jiddefinixxi limiti globali għar-riskji li għandhom jiġu assunti taħt il-garanzija mill-Istat u jiddistingwi bejn garanziji ta' anqas minn 24 xahar u dawk ta' aktar minn 24 xahar.

(14) Fl-1997, il-Kummissjoni adottat il-Komunikazzjoni dwar il-kreditu għall-esportazzjoni li tipprovdi li l-ebda għajnuna mill-Istat ma għandha tingħata biex tappoġġja l-assiguraturi tal-kreditu għall-esportazzjoni fir-rigward ta' riskji kummerċjabbli u li l-assiguraturi pubbliċi tal-kreditu għall-esportazzjoni, tal-anqas, ikollhom iżommu amministrazzjoni separata u kontijiet separati għall-assigurazzjoni li jagħmlu ta' riskji kummerċjabbli u riskji mhux kummerċjabbli għall-kont jew bil-garanzija tal-Istat, u b'hekk juru li ma jgawdux għajnuna mill-Istat għall-assigurazzjoni tagħhom ta' riskji kummerċjabbli. Sabiex ikun hemm konformita mal-Komunikazzjoni dwar il-kreditu għall-esportazzjoni, il-Bord tad-Diretturi tas-SACE (“Consiglio di Amministrazione”) fil-laqgħa tiegħu tas-7 ta' Lulju 1998 iddeċida li jwaqqaf l-attività ta' riskji kummerċjabbli (definiti bħala tali f'dak iż-żmien, jiġifieri assigurazzjoni fuq perjodi qosra ta' kreditu għall-esportazzjoni fir-rigward tal-15-il Stat Membru tal-Unjoni, “UE-15”) rigward kuntratti ta' assigurazzjoni diretta, mit-18 ta' Settembru 1998.

(15) Fl-2001, l-emendi tal-Komunikazzjoni dwar il-kreditu għall-esportazzjoni (8) kienu jinkludu, fost affarijiet oħrajn, is-sostituzzjoni tal-lista tal-ismijiet tal-Istati Membri kollha li kienu jidhru fl-Anness tal-verżjoni tal-1997 tal-Komunikazzjoni b'referenza ġenerika għall-Istati Membri tal-Unjoni Ewropea sabiex it-tkabbir futur tal-Unjoni Ewropea ma jkunx jeħtieġ aktar emendi tal-Komunikazzjoni.

(16) Konsegwentement, fil-mument tal-adeżjoni tal-għaxar Stati Membri fl-1 ta' Mejju 2004 (“UE-10”), ir-riskji mhux kummerċjabbli fuq medda qasira ta' żmien għal dawn il-pajjiżi saru riskji kummerċjabbli. B'riżultat ta' dan, id-dispożizzjonijiet stabbiliti fil-Komunikazzjoni dwar il-kreditu għall-esportazzjoni, fir-rigward ta' riskji kummerċjabbli japplikaw minn hemm' il quddiem għal dawk ir-riskji.

(17) L-Artikolu 6 tad-Digriet Leġiżlattiv Nru 269 tat-30 ta' Settembru 2003 (ikkonvertit b'modifiki fil-Liġi Nru 326 tal-24 ta' Novembru 2003) — li stipula r-regoli għat-trasformazzjoni mill-1 ta' Jannar 2004 'l quddiem ta' “l-Istitut għal servizzi ta' assigurazzjoni tal-kummerċ estern — SACE” f'kumpanija b'responsabbiltà limitata proprjetà pubblika (SACE S.p.A) — fisser l-ambitu tal-operazzjonijiet tal-kumpanija, li jqis l-evoluzzjoni tas-suq inkwistjoni. B'mod partikolari l-Artikolu 6.12 jistipula li: “Is-SACE S.p.a. tista' twettaq l-attività tal-assigurazzjoni u l-garanzija ta' riskji kummerċjabbli kif definit mir-regoli tal-UE. Tali attivita jrid ikollha kontabilità separata għar-rigward tal-attività li tibbenefika mill-garanzija tal-Istat jew inkella tkun trid tiġi stabbilita kumpanija b'responsabilità limitata għal dan l-iskop. Fil-każ tal-aħħar il-parteċipazzjoni tas-SACE S.p.a f'kumpanija bħal din ma tistax tkun ta' anqas minn 30 % [u ċerti fondi allokati preċedentement] ma jkunux jistgħu jintużaw għas-sottoskrizzjoni tal-kapital tagħha. [L-attività tal-assigurazzjoni tar-riskji kummerċjabbli] ma tibbenefikax mill-garanzija tal-Istat.”

(18) Mat-tibdiliet fil-qafas leġiżlattiv imsemmija fil-premessi 14 u 16 is-SACE ddeċidiet li tistabbilixxi lis-SACE BT.

(19) Sabiex tkun konformi mar-regoli tal-Unjoni, is-SACE ddeċidiet li tistabbilixxi u li tuża kontabilità separata għar-riskji kummerċjabbli (9) għall-perjodu bejn id-data meta r-riskji rispettivi saru awtomatikament kummerċjabbli (l-1 ta' Mejju 2004) u meta SACE BT ġiet stabbilita (is-27 ta' Mejju 2004) (ara Tabella 1 fil-premessa 19 tad-deċiżjoni tal-ftuħ). Ma ġie allokat l-ebda kapital għal dawn l-attivitajiet fil-kontijiet separati. Il-kontijiet ġew mifruda skont id-dispożizzjonijiet legali Taljani. L-awdituri statutarji jirreferu wkoll għaliha fir-Rapport Annwali tal-2004 tas-SACE u jipprovdu li l-kontabilità separata tar-riskji kummerċjabbli għalqet fl-aħħar tal-2004 (10).

II. 2. IL-BENEFIĊJARJA, IS-SACE BT

(20) Fis-27 ta' Mejju 2004 (11), is-SACE BT ġiet stabbilita b'kapital azzjonarju ta' EUR 100 miljun, imħallas kollu mis-SACE, wara l-approvazzjoni tal-pjan ta' negozju inizjali mill-Bord tad-Diretturi tas-SACE (“Consiglio di Amministrazione”) fit-18 ta' Mejju 2004. Barra minn hekk, il-kontribut ta' kapital f'riservi (l-hekk imsejjaħ “Fondo di organizzazione”) tas-SACE BT fl-ammont ta' EUR 5,8 miljun ġie pprovdut mis-SACE (12), li sussegwentement intuża biex jiġi assorbit it-telf, pereż. fl-2004 u l-2005 (13). Fit-3 ta' Lulju 2004, is-SACE BT rċeviet l-awtorizzazzjoni mill-awtorità regolatorja, Istituto per la vigilanza sulle assicurazioni private e di interesse collettivo — ISVAP, bħala fornitur tal-assigurazzjoni u bdiet topera fil-15 ta' Ottubru 2004.

(21) Bħalissa, is-SACE BT topera fis-setturi tal-assigurazzjoni tal-kreditu (54 % tal-primjums fl-2011), tal-avall (30 %) u ta' danni oħra għall-proprjetà (13 %).

(22) Fis-settur tal-assigurazzjoni tal-kreditu, is-SACE BT hija attiva fin-negozju tal-assigurazzjoni tal-kreditu għall-esportazzjoni fuq perjodu qasir ta' “riskji kummerċjabbli” skont it-tifsira tal-Komunikazzjoni dwar il-Kreditu għall-Esportazzjoni. Hija tipprovdi wkoll assigurazzjoni tal-kreditu għal tranżazzjonijiet fl-Italja (l-assigurazzjoni ta' tranżazzjonijiet ta' kummerċ domestiku). F'parti żgħira tal-portafoll tagħha, is-SACE BT baqgħet attiva fir-riskji mhux kummerċjabbli fuq perjodu qasir (ara t-Tabella 1). Kif sostnut mill-Italja, din l-attività, bħall-oħrajn, issir taħt il-kundizzjonijiet tas-suq u mingħajr il-garanzija tal-Istat. Tabella 1 Il-firxa ġeografika tar-risji ta' assigurazzjoni tal-kreditu tas-SACE BT (%) 2005 (*) 2006 (*) 2007 (*) 2008 2009 2010 2011 Domestiku, fl-Italja 42,5 47,5 55,4 67,3 73 76,7 77,4 Barrani — kummerċjabbli 39,8 46,6 37,4 25,1 21 18,1 17,3 Barrani — mhux kummerċjabbli 17,7 5,9 7,2 7,6 6 5,2 5,3

(23) In-negozju tal-avall tas-SACE BT żviluppa mill-akkwist ta' Assicuratrile Edile S.p.A. (“Assedile”). Fl-2005, is-SACE BT akkwistat sehem inizjali ta' 70 % minnha. Il-proċess tal-akkwist kien inizjat f'Marzu 2005. Assedile kienet speċjalizzata fin-negozju tal-avall u kienet toffri garanziji għar-riskju tal-kostruzzjoni u bidlet isimha għal SACE Surety f'Jannar 2009. Wara l-akkwist tal-ishma minoritarji li kien fadal f'SACE Surety, is-SACE BT saret is-sid ewlieni tagħha u amalgamatha permezz ta' inkorporazzjoni fis-SACE BT (14).

(24) Is-SACE BT hija l-uniku azzjonist tas-SACE Servizi S.r.l., kumpanija stabbilita biex tipprovdi servizzi f'konnessjoni mal-akkwist u l-ġestjoni ta' informazzjoni kummerċjali. Fl-2011, is-SACE Servizi bdiet ukoll l-attività tal-irkupru tal-krediti f'isem is-SACE BT.

(25) Id-dipartimenti responsabbli għall-awditjar intern tas-SACE BT, il-ġestjoni tar-riskju u l-konformità huma esternalizzati lejn il-kumpanija possedenti, is-SACE (15).

(26) Fit-tieni sena wara l-ħolqien tagħha s-SACE BT rreġistrat profitt żgħir, b'Redditu fuq l-Ishma (ROE) ta' 0.11 %. Madankollu, mill-2007 'l quddiem (it-tielet sena tal-operat tagħha) hija rreġistrat telf (ara Table 2). Tabella 2 ROE tas-SACE BT (%) Sena ROE 2005 – 1,51 2006 0,11 2007 – 1,02 2008 – 38,0 2009 – 30,6 2010 – 4,4 2011 0,23 Sors: Ir-Rapporti Finanzjarji tas-SACE BT.

(27) Notevolment, is-SACE BT irreġistrat telf sinifikanti kemm fl-2008 (ta' madwar EUR 29,5 miljun) kif ukoll fl-2009 (ta' madwar EUR 34 miljun). Fl-2009, il-pretensjonijiet tal-assigurazzjoni mħallsa mis-SACE BT kienu jammontaw għal EUR 66,4 miljun, żieda ta' 42,6 % meta mqabbla mal-2008 (16). Filwaqt li l-kumpaniji tal-assigurazzjoni tal-kreditu u ta' avall maġġuri naqqsu l-volumi assigurati tagħhom fl-2009, is-SACE BT assigurat tranżazzjonijiet għal total ta' EUR 20,4 biljun, żieda ta' 34,2 % meta mqabbla mal-EUR 15,2 biljun assigurati fl-2008.

(28) Is-sitwazzjoni tal-kumpanija tjiebet fl-2010 meta l-proporzjon ikkombinat (17) naqas għal 108 %, minn 163 % fl-2009 (ara t-Tabella 5) u fl-2011 meta l-kumpanija rreġistrat profitt żgħir (ta' EUR 0,247 miljun).

II. 3. L-ILMENT

(29) L-ilmentatur argumenta li l-allokazzjoni ta' kapital inizjali lis-SACE BT mingħand il-kumpanija prinċipali, is-SACE, li saret fl-2004 u li tammonta għal EUR 100 miljun (l-ewwel miżura) hija imputabbli lill-Istat, mhix konformi mal-prinċipju ta' investitur f'ekonomija tas-suq (“MEIP”) u tikkostitwixxi Għajnuna mill-Istat inkompatibbli (ara l-premessi 29 u 30 tad-Deċiżjoni tal-ftuħ). Fis-6 ta' Novembru 2009, l-ilmentatur informa lill-Kummissjoni wkoll dwar ir-riassigurazzjoni mogħtija mis-SACE lis-SACE BT li allegatament kienet imputabbli lill-Istat u li ma tgħaddix mit-test tal-MEIP, u b'hekk tikkostitwixxi miżura ġdida ta' għajnuna inkompatibbli mal-Artikolu 107 tat-Trattat (it-tieni miżura).

(30) Dwar id-deċiżjoni tal-ftuħ, l-ilmentatur ma pprovda l-ebda kummenti.

II. 4. DESKRIZZJONI TAL-MIŻURI KOPERTI B'DIN ID-DEĊIŻJONI

(31) L-investigazzjoni formali, inizjata mill-Kummissjoni fit-23 ta' Frar 2011, tikkonċerna l-erba' miżuri li ġejjin konċessi mis-SACE lis-SACE BT (għal aktar dettalji ara l-premessi 33–41 tad-deċiżjoni tal-ftuħ): (a) L-ewwel miżura : l-allokazzjoni kapitali inizjali ta' EUR 100 miljun fil-forma ta' kapital azzjonarju u mal-kontribuzzjoni ta' kapital f'riservi (l-hekk imsejħa “Fondo di organizzazione”) ta' EUR 5,8 miljun fl-2004 (18); (b) It-tieni miżura : kopertura ta' riassigurazzjoni, tat-tip riassigurazzjoni ta' eċċess ta' telf (19) għar-riskju tal-kreditu kummerċjabbli tal-2009, ipprovdut fil-5 ta' Ġunju 2009. It-tieni miżura kienet konċessa mis-SACE, meta s-SACE BT ma rnexxilhiex tpoġġi 100 % tagħha mal-parteċipanti tas-suq privat. B'mod partikolari, jidher li qabel l-2009 is-SACE BT kisbet ir-riassigurazzjoni tagħha prevalentament minn operaturi privati. Madankollu, fit-tiġdid tal-kuntratti ta' riassigurazzjoni tagħha għas-sena 2009 fil-kuntest tal-kriżi finanzjarja, is-SACE BT sabet xi diffikultajiet. Għalkemm is-SACE BT ikkuntattjat għadd sinifikanti ta' operaturi tas-suq, irnexxielha takkwista kopertura biss minn ħames riassiguraturi privati għal 25,85 % tar-riassigurazzjoni ta 'eċċess ta' telf għar-riskju tal-kreditu kummerċjabbli tal-2009. Il-kuntratti ġew iffirmati fis-30 ta' Jannar 2009. Sittax-il operatur ieħor ikkuntattjati mis-SACE BT ġew offruti l-istess termini bħal dawk kienu pprovdew il-kopertura, iżda ddeċidew li ma jipparteċipawx fil-kopertura tar-riassigurazzjoni. Ir-riassiguraturi kellhom ikopru parti mit-telf li kien jaqbeż il-EUR 5 miljuni sa EUR 40 miljun. Il-ħames riassiguraturi privati li pparteċipaw fir-riassigurazzjoni ta 'eċċess ta' telf fl-2009 kienu: Hannover Rückversicherung AG (10 %), Sirius International Insurance Corporation (7.5 %), DEVK Rückversicherungs und Beteiligungs AG (3 %), Atradius Reinsurance Ltd. (2.5 %), u Assurisk S.A. (2.85 %). Il-kumpanija possedenti, is-SACE, issottoskriviet il-parti li kien jifdal tal-kopertura, jiġifieri 74,15 % fil-5 ta' Ġunju 2009, bl-istess kundizzjonijiet ta' prijorità, kapaċità u primjum bħall-ħames riassiguraturi privati. (c) It-tielet miżura : rikapitalizzazzjoni ta' EUR 29 miljun li saret fit-18 ta' Ġunju 2009 sabiex jiġi kopert it-telf irreġistrat fl-2008; (d) Ir-raba' miżura : rikapitalizzazzjoni ta' EUR 41 miljun imwettqa fl-4 ta' Awwissu 2009 (20)

(32) Fit-Tabella 3 hemm kronoloġija tal-erba' miżuri u tad-deċiżjonijiet u l-istadji ewlenin għas-SACE u s-SACE BT (skont l-informazzjoni u d-dokumenti ta' sostenn mogħtija lill-Kummissjoni). Din it-Tabella turi wkoll meta ċerti dokumenti ġew prodotti jew diskussi, dokumenti li ssir referenza għalihom aktar tard f'din id-deċiżjoni. Tabella 3 Ordni kronoloġika tal-erba' miżuri u d-deċiżjonijiet ewlenin u l-istadji ewlenin għas-SACE u s-SACE BT 21.11.2003 — Studju ta' konsulent estern, McKinsey, fir-rigward tax-xenarji tas-suq potenzjali tas-SACE; 17.12.2003 — Ittra ta' stedina għall-offerti ta' servizzi ta' konsulenza biex jitfassal pjan tan-negozju għall-attività ta' assigurazzjoni tal-kreditu għal perjodu qasir attività tas-SACE; 1.1.2004 — It-trasformazzjoni ta' “l-Istitut għas-servizzi ta' assigurazzjoni għall-kummerċ estern — SACE” f'kumpanija b'responsabbiltà limitata miżmuma pubblikament (SACE S.p.A.); Marzu 2004 — Il-KPMG wettqet analiżi supplimentari għall-pjan ta' negozju rigward is-suq Taljan tal-informazzjoni kummerċjali, is-suq Taljan tal-irkupru tal-krediti u l-atturi prinċipali tiegħu u s-suq tal-assigurazzjonit tal-kreditu tal-Ewropa Ċentrali u tal-Lvant; 28.4.2004 — Il-kalkolu tal-“kapital liberu” tas-SACE; 1.5.2004 — L-adeżjoni tal-għaxar Stati Membri ġodda fl-Unjoni; — Ir-riskji mhux kummerċjabbli fuq medda qasira għall-UE-10 saru riskji kummerċjabbli; 18.5.2004 — Il-KPMG tippreżenta pjan ta' negozju li jinkludi l-elementi ewlenin ta' appoġġ tal-aspettattivi ta' profitt għall-perjodu 2005-2008 lill-Bord tad-Diretturi tas-SACE (“Consiglio di Amministrazione”). — Il-Bord tad-Diretturi tas-SACE (“Consiglio di Amministrazione”) japprova l-pjan ta' negozju għal 2005-2008 rigward l-istabbiliment tas-SACE BT; 27.5.2004 — Ġiet stabbilita s-SACE BT; — Inħareġ għaliha kapital ta' EUR 105,8 miljun; (l-ewwel miżura) 3.7.2004 — Is-SACE BT irċeviet l-awtorizzazzjoni mill-awtorità regolatorja, l-ISVAP, bħala fornitur tal-assigurazzjoni; 15.10.2004 — Bdiet topera s-SACE BT; 19.11.2004 — Il-Bord tad-Diretturi tas-SACE BT japprova l-aġġustament fil-pjan tan-negozju bejn l-2005-2009; Marzu 2005 — Inbeda l-proċess ta' akkwist ta' Assedile (21); 15.4.2005 — Preżentazzjoni dwar il-valutazzjoni ta' Assedile mill-konsulent estern, il-KPMG (preċeduti minn eżami tal-kamra tad-dejta); — Diskussjoni mill-Bord tas-SACE BT dwar l-akkwist potenzjali ta' Assedile; 18.4.2005 — L-ewwel offerta mhux vinkolanti tas-SACE BT għal 70 % ta' Assedile; 30.5.2005 — Preżentazzjoni tal-addendum mal-valutazzjoni ta' Assedile mill-konsulent estern, KPMG; 30.9.2005 — Is-SACE BT tiffirma l-kuntratt finali għall-akkwist ta' 70 % ta' Assedile; 19.9.2006 — Il-Pjan ta' negozju — offerta konġunta tas-SACE BT u tad-Ducroire għall-akkwist ta' 66 % ta' KUP; Diċembru 2006 — Rapport tal-konsulent estern lis-SACE BT u d-Ducroire dwar il-valutazzjoni ta' 66 % ta' KUP; Ottubru 2007 — Is-SACE BT u d-Ducroire b'mod konġunt jakkwistaw 66 % ta' KUP; 6.3.2008 — Is-SACE BT takkwista t-30 % li kien jifdal f'Assedile; 30.1.2009 — Is-SACE BT jirnexxilha tiġbor minn ħames riassiguraturi privati 25,85 % tar-riassigurazzjoni ta 'eċċess ta' telf għar-riskju tal-kreditu kummerċjabbli; 25.2.2009 — Is-SACE BT tbigħ b'telf lis-SA Ducroire is-sehem tagħha ta' 33 % f'KUP; 26.5.2009 — Il-Bord tad-Diretturi tas-SACE japprova t-trasferiment ta' EUR 29 miljun lis-SACE BT; 5.6.2009 — Is-SACE BT tissottoskrivi l-74,15 % li jifdal tar-riassigurazzjoni ta 'eċċess ta' telf għar-riskju tal-kreditu kummerċjabbli; (it-tieni miżura) 18.6.2009 — L-Assemblea Ordinarja tal-azzjonisti tas-SACE BT tapprova li tkopri t-telf irreġistrat fi tmiem l-2008 permezz tat-trasferiment ta' EUR 29 miljun mingħand is-SACE (it-tielet miżura) u ta' EUR 0,49 miljun minn riservi “Fondo di organizzazione”; 1.7.2009 — Il-Bord tad-Diretturi tas-SACE (“Consiglio di Amministrazione”) japprova t-trasferiment ta' kapital (“versamento in conto capitale”) ta' EUR 41 miljun lis-SACE BT; 4.8.2009 — L-Assemblea Ordinarja tal-azzjonisti tas-SACE BT tapprova t-trasferiment ta' kapital (“versamento in conto capitale”) ta' EUR 41 miljun mingħand is-SACE; (ir-raba' miżura) — Il-Bord tad-Diretturi tas-SACE BT (“Consiglio di Amministrazzjoni”) japprova l-pjan tan-negozju għall-2010-2011; 7.12.2010 — Il-Bord tad-Diretturi tas-SACE BT japprova l-pjan tan-negozju għall-2011-2013; 24.11.2011 — Il-laqgħa tal-Bord tad-Diretturi tas-SACE BT: L-aġġustament tal-pjan tan-negozju għall-2011-2013; 23.2.2012 — Il-laqgħa tal-Bord tad-Diretturi tas-SACE BT: Ir-reviżjoni tal-mudell organizzattiv tas-SACE BT.

II. 5. IR-RAĠUNIJIET TAL-FTUĦ TAL-PROĊEDURA

(33) F'dak li jikkonċerna l-ewwel miżura, il-Kummissjoni l-ewwel ikkjarifikat li l-kwalifikazzjoni tal-għajnuna tista' tiġi eskluża mid-dotazzjoni ta' kapital inizjali jekk dan ikun ġie pprovdut għal riskji mhux kummerċjabbli u/jew jekk kien sempliċiment it-trasferiment lis-SACE BT ta' kapital li kien diġà ġie allokat għal attività tal-assigurazzjoni fuq medda qasira ta' żmien li kienet teżisti qabel fis-SACE (inkluż għal riskji preċedentement mhux kummerċjabbli li nbidlu f'riskji kummerċjabbli fl-1 ta' Mejju 2004). Il-Kummissjoni indikat li f'dak l-istadju ma kellhiex informazzjoni biżżejjed biex tagħmel stima jekk dawn il-kundizzjonijiet ġewx issodisfati jew le.

(34) It-tieni, il-Kummissjoni qajmet dubji dwar jekk l-Italja aġixxietx kif kien jaġixxi investitur privat f'ċirkustanzi simili. Dan hu dak li jissejjaħ it-test MEIP li, jekk isir b'suċċess, jeskludi l-eżistenza ta' vantaġġ għall-benefiċjarju. (a) F'dak li jikkonċerna l-ewwel miżura, fuq il-bażi tal-informazzjoni li ġiet sottomessa, il-Kummissjoni qajmet dubji dwar jekk l-istima tal-profitt mistenni tas-SACE BT, li saret fil-mument meta ġiet stabbilita fl-2004, kinitx tkun biżżejjed biex tikkonvinċi investitur li jopera f'ekonomija tas-suq jagħmel il-kontribuzzjoni kapitali. Il-Kummissjoni tenfasizza li l-uniku pjan ta' negozju sottomess fil-mument sempliċiment ipprovda proġettazzjonijiet għas-snin 2005-2008, b'medja ta' redditu fuq l-ekwità (ROAE) li tilħaq biss 5 % fl-2008 (inkluż tnaqqis ta' EUR 1,1 miljun għal riserva ta' ekwalizzazzjoni) (22). Ma jidher li saret l-ebda valutazzjoni oħra ta' żieda potenzjali ulterjuri fir-redditu biex ikopru t-telf inizjali. Dak iż-żmien il-Kummissjoni ma kinitx saret konxja ta' xi analiżi tal-potenzal tal-profittabilita ta' xi akkwisti possibbli fis-settur. L-Italja ġiet mistiedna tressaq elementi addizzjonali li jistgħu jkunu ta' prova li l-investiment sar bil-kundizzjonijiet tas-suq. (b) Rigward it-tieni miżura, abbażi tal-informazzjoni pprovduta mill-awtoritajiet Taljani li juru d-diffikultajiet biex tinstab il-kopertura tar-riassigurazzjoni fis-suq, il-Kummissjoni qajmet dubji dwar jekk it-tieni miżura ma tatx vantaġġ lis-SACE BT. (c) Fir-rigward tat-tielet u r-raba' miżura, il-Kummissjoni kkunsidrat li fid-dawl ta' dawk it-telfiet reġistrati mis-SACE BT, ma setgħetx timmobilizza dak il-kapital fis-suq.

(35) It-tielet, il-Kummissjoni indikat li l-miżuri konċessi lis-SACE (li hija impriża pubblika) jidher li huma imputabbli lill-Istat (il-kriterju tar-riżorsi tal-Istat), iżda ma ħaditx pożizzjoni finali dwar dik il-kwistjoni.

(36) Fl-aħħar nett, il-Kummissjoni qajmet dubji dwar jekk, kieku kellu jinstab li l-miżuri huma għajnuna, ma setax jinstab li kienu kompatibbli mas-suq intern. Jidher li m'hemm l-ebda bażi ġuridika biex jinstab li dawn l-għajnuniet huma kumpatibbli.

III. L-OSSERVAZZJONIJIET TAL-PARTIJIET INTERESSATI

(37) Il-Kummissjoni rċeviet kummenti mis-SACE biss.

IV. KUMMENTI DWAR ID-DEĊIŻJONI TAL-FTUĦ U S-SOTTOMISSJONI ADDIZZJONALI TAL-ITALJA U S-SACE

IV. 1. IMPUTABILITÀ

(38) L-Italja u s-SACE sostnew li l-erba' miżuri kollha konċessi mis-SACE ma jkunux imputabbli għall-Istat Taljan. Fit-tweġiba għad-deċiżjoni tal-ftuħ, l-Italja tikkwota b'mod estensiv is-sentenzi tal-Qorti fil-kawżi Stardust Marine (23), Olympic Airways (24) u SIC-RTP (25). Fuq talba tal-Kummissjoni, l-Italja ressqet lista pprovduta mis-SACE li kienet tinkludi l-membri tal-Bord tas-SACE fiż-żmien meta kull waħda mill-erba' miżuri inkwistjoni kienet ġiet adottata mill-Bord tad-Diretturi tas-SACE (26). Meta applikabbli, is-SACE indikat il-pożizzjoni miżmuma fl-amministrazzjoni pubblika mill-membru rispettiv tal-Bord.

(39) Barra minn hekk, f'dak li jikkonċerna l-ewwel miżura, l-Italja sostniet li l-investiment fis-SACE BT kien żgħir ħafna meta pparagunat mad-daqs tas-SACE u għalhekk dan għandu jkun ukoll indikazzjoni li l-Istat ma kellu l-ebda raġuni biex jiġi nvolut f'investiment talment żgħir, li għalhekk mhux imputabbli.

(40) Rigward it-tieni miżura, l-Italja ppreċiżat li ċ-CIPE ma tiddeċidix dwar l-attività tar-riassigurazzjoni tas-SACE (27).

IV. 2. IL-KRITERJU TAL-VANTAĠĠ: L-EWWEL MIŻURA

(41) Fis-sottomissjonijiet wara d-deċiżjoni tal-ftuħ, l-Italja u s-SACE argumentaw li l-investiment kien konformi mal-prattiki tas-suq.

(42) Biex jikkumplimentaw id-dokumentazzjoni mressqa qabel li kienet tikkonsisti primarjament mill-pjan ta' negozju inizjali, l-Italja u s-SACE notevolment ippreżentaw dokumenti ta' prova addizzjonali (ara l-premessi 6–9). Bi tweġiba għal mistoqsija addizzjonali tal-Kummissjoni, l-Italja kkomunikat ukoll li ma kienx hemm skambji bejn ISVAP u s-SACE/is-SACE BT mill-2003 rigward il-projezzjonijiet li saru mis-SACE/is-SACE BT dwar ir-rekwiżiti kapitali u l-kapital disponibbli, u lanqas ma saru stimi f'dan ir-rigward mill-awtorità nazzjonali ta' sorveljanza (28).

(43) L-ewwel nett, is-SACE tenfasizza li hija kumpanija li tagħmel il-profitt. Hija kumpanija ġestita tajjeb u għalhekk ma hemm l-ebda raġuni biex jitqajjem dubju li għamlet l-investiment fis-SACE-BT bħala investitur normali. Biex tagħti xhieda ta' dan, is-SACE pprovdiet dejta li turi li s-SACE għamlet profitt bejn l-2004 u l-2010 bir-ROE jeċċedi s-6 % għal dawk is-snin kollha u proporzjon tal-ħlas annwali ta' dividend li jvarja minn 40 % sa 95 % tal-profitti li jammontaw għall-ammont totali ta' dividendi ta' EUR 2,1 biljun minbarra r-restituzzjoni ta' parti mill-kapital ta' EUR 3,5 biljun lill-Istat bħala azzjonist. Is-SACE ssostni wkoll li l-investiment tagħha fis-SACE BT kien magħmul minn “kapital ħieles” mhux użat u disponibbli għand is-SACE, ikkwantifikat għal madwar EUR 250 miljun fit-28 ta' April 2004 (29). Barra minn hekk, is-SACE argumentat li l-ammont ta' kapital kien negliġibbli meta mqabbel mal-assi u l-profitti ġġenerati mis-SACE (l-ammont investit fis-SACE BT fl-2004 kien ekwivalenti għal biss 1,2 % tal-ekwità tas-SACE u għal 20 % tal-profitt nett tas-SACE fl-2004) (30).

(44) F'dak il-kuntest, l-Italja ċċarat ukoll li mhix is-SACE li kienet qed tibbenefika mill-kontrogaranzija mill-Istat, iżda garanzija bħal din kienet intenzjonata bħala kontrogaranzija għall-kontropartijiet tas-SACE. F'dan ir-rigward, l-Italja enfasizzat li, matul il-perjodu 2004-2010, il-kontrogaranzija qatt ma ntalbet, u lanqas ma l-Istat qatt għamel pagamenti favur is-SACE f'dak il-perjodu (31).

(45) It-tieni, is-SACE argumentat li l-investiment kien immirat lejn id-diversifikazzjoni tar-riskji assigurati mill-grupp SACE (f'termini ta' kopertura ġeografika u settorjali). Il-kopertura tar-riskji ta' kreditu mill-grupp SACE, li preċedentament kien ġie limitat għal pajjiżi mhux kumerċjabbli, għalhekk kellu jiġi estiżi lejn l-Italja u ż-żona ta' riskji kummerċjabbli ta' esportazzjonijiet bi kreditu (riskju għal żmien qasir fl-OECD). Barra minn hekk, l-ambitu tan-negozju kellu jiġi estiż lejn linji oħra ta' negozju kif sfruttati mit-tliet l-ikbar atturi tas-suq privat.

(46) It-tielet, is-SACE argumentat li kien hemm opportunitajiet tas-suq sinifikanti mhux sfruttati għal parteċipant ġdid fis-suq, bħas-SACE BT. Din il-konsiderazzjoni kienet analizzata qabel ma sar l-investiment. B'mod partikolari, is-suq Taljan domestiku kellu proporzjon ta' penetrazzjoni b'mod sinifikanti aktar baxxa ta' assigurazzjoni tal-kreditu meta mqabbel ma' swieq Ewropej kbar oħra. Barra minn hekk, kien hemm opportunità ta' operat fis-swieq tal-UE-10, fejn l-atturi ewlenin fis-suq tal-assigurazzjoni tal-kreditu maġġuri ma kinux għadhom preżenti f'dak il-mument. Qabel ma sar l-investiment, ġew ukoll analizzat f'ħafna dettal l-opportunitajiet tas-suq mill-konsulent estern.

(47) Ir-raba', is-SACE argumentat li r-ROE tas-SACE BT ma tistax titqabbel mal-medja tas-suq minħabba li f'dak il-mument is-SACE BT kienet kumpanija fil-fażi inizjali tagħha, filwaqt li l-kumpaniji l-oħra tal-assigurazzjoni għal żmien qasir ta' kreditu għall-esportazzjoni kienu diġà stabbiliti fis-suq.

(48) Il-ħames, is-SACE argumentat li, meta ħolqot is-SACE BT fl-2004 sabiex tidħol fis-suq ta' żmien qasir tal-kreditu għall-esportazzjoni, il-maniġment stenna li seta' jinkiseb livell ta' profittabilità suffiċjenti mill-kapital investit permezz ta' strateġija fuq tliet pilastri (32) li tistrieħ fuq tkabbir organiku fin-negozju tal-assigurazzjoni tal-kreditu (li jkollu l-karattru ta' kumpanija stabbilita ġdida li għaliha l-pjan inizjali ta' negozju jkun fih previżjoni għal erba' snin) għall-ewwel pilastru, fuq attivitajiet anċillari għall-assigurazzjoni tal-kreditu (tipi oħra ta' assigurazzjoni jew servizzi), li potenzjalment jinkludu l-akkwist ta' impriżi oħra, fl-Italja (diversifikazzjoni f'termini ta' linji ta' negozju) għat-tieni pilastru u fuq l-espansjoni ġeografika permezz tal-akkwist ta' kumpaniji li joperaw barra mill-pajjiż (diversifikazzjoni ġeografika) għat-tielet pilastru.

(49) Skont is-SACE, ir-raġuni għal din l-istrateġija kienet mirfuda mill-analiżi tal-konsulent estern (33).

(50) Skont is-SACE, għandu jkun evidenti li l-projezzjonijiet ekonomiċi u finanzjarji elaborati fl-2004 ma setgħux jinkorporaw jew jantiċipaw l-effetti ta' akkwist futuri li saru fis-snin ta' wara (34). Fi kliem ieħor, il-projezzjonijiet kienu bbażati biss fuq it-tkabbir organiku tas-SACE BT fis-suq tal-assigurazzjoni tal-kreditu Taljan (l-ewwel pilastru msemmi fil-premessa 48) (35).

(51) Minħabba l-karattru tagħha bħala kumpanija fl-istadju inizjali, il-kumpanija possedenti għażlet li tinjetta iżjed kapital f'daqqa waħda fl-istadju inizjali. L-Italja qed tressaq l-argument li dan l-approċċ huwa komparabbli ma' dak użat minn fondi ta' ekwità privata li qed jinvestu l-flus bil-quddiem li għandhom jintużaw għal tranżazzjonijiet potenzjali, li madankollu għandhom ikunu soġġetti għal evalwazzjonijiet indipendenti u konsistenti ma' strateġija iddeterminat minn qabel (36).

(52) Barra minn hekk, l-Italja ressqet l-argument li anki jekk il-pjan inizjali kien jinkludi biss il-profittabilità għall-ewwel pilastru ta' negozju, iż-żewġ pilastri l-oħra ta' negozju ssemmew/ġew ikkontemplati f'dak iż-żmien. Dawn issemmew sa mill-ittra ddatata s-17 ta' Diċembru 2003 li fiha ġie mistieden konsulent biex jipprovdi offerta għat-tfassil ta' pjan ta' negozju għall-attività fuq żmien qasir tas-SACE (37). B'mod partikolari, fl-istedina għall-offerti għal konsulent estern, is-SACE talbet il-preżentazzjoni ta' numru limitat ta' xenarji (massimu ta' 2), li għandhom jipprevedu tkabbir endoġenu tas-SACE bl-użu tar-riżorsi u l-mezzi proporji tagħha u kollaborazzjoni ma' entitajiet oħrajn, kemm Taljani kif ukoll barranin li tista' tinkludi diversi għażliet bħal kollaborazzjoni ma' wieħed mill-ikbar atturi fis-suq, kollaborazzjoni ma' attur sekondarju (pereż. CESCE — Spanja, OND — il-Belġju) u kollaborazzjoni ma' attur Taljan li jkun qed jopera f'parti oħra tas-suq jew f'settur finanzjarju ieħor.

(53) Fir-rigward tal-possibbiltà ta' relazzjonijiet ma' partijiet terzi, il-konsulent intalab jenfasizza l-vantaġġi possibbli li jirriżultaw mill-użu ta' teknoloġija u għarfien espert komuni, ta' ekonomiji ta' skala u ta' speċjalizzazzjoni u integrazzjoni ta' attivitajiet upstream u downstream.

(54) Is-SACE argumentat li l-Bord tad-Diretturi beda jiddiskuti tali opportunitajiet madwar l-istess perjodu meta nħolqot is-SACE BT. Biex tkompli tappoġġja dik l-allegazzjoni, is-SACE pprovdiet qafas preliminari ta' kooperazzjoni ma' OND (il-Belġju) u CESCE (Spanja) ippreparat fil-5 ta' Marzu 2004, jiġifieri qabel ma ġiet konċessal-ewwel miżura (38).

(55) Sabiex jipprovdi bażi għal espansjoni futura fi swieq u f'linji ta' negozju oħra, f'Marzu 2004, il-konsulent ipprovda lis-SACE analiżi dettaljata tal-atturi fis-suq li qed joperaw f'segmenti oħra tan-negozju fl-Italja (servizzi ta' informazzjoni kummerċjali u l-irkupru tal-krediti) u tal-assigurazzjoni tal-kreditu fl-Ewropa Ċentrali u tal-Lvant (39) u benchmarking għall-prattiki tas-suq (prinċipalment atturi ewlenin tas-suq) f'termini ta' kosti (jiġifieri għall-forniment ta' informazzjoni kummerċjali, għall-irkupru tal-kreditu), iż-żmien tal-operazzjonijiet tan-negozju, l-analiżi multipla tal-ipprezzar ta' akkwisti riċenti fis-settur tal-provvista ta' informazzjoni kummerċjali kif ukoll benchmarking għall-aħjar prassi tas-suq -hekk meqjusa minħabba l-pożizzjoni fuq quddiem tagħhom fis-segment rispettiv tas-suq — f'termini ta' soluzzjonijiet kummerċjali operattivi.

(56) L-Italja tfakkar li l-istrateġija tal-akkwist bdiet tiġi attwata f'inqas minn sena wara l-bidu tal-operazzjonijiet mis-SACE BT (l-ewwel offerta mhux vinkolanti tas-SACE BT għal 70 % ta' Assedile hija tat-18 ta' April 2005, filwaqt li l-proċess kollu kien inbeda f'Marzu 2005, ħames xhur wara l-bidu tal-operazzjonijiet mis-SACE BT). Barra minn hekk, l-Italja ressqet lill-Kummissjoni diversi komunikazzjonijiet ippreżentati lill-Bord tad-Diretturi tas-SACE BT fil-perjodu 2006-2008 li jikkunsidraw l-opportunitajiet sussegwenti għal akkwisti (40) (kollha kemm huma mirfuda mill-valutazzjonijiet tal-konsulenti esterni, eżerċizzji ta' diliġenza dovuta eċċ., għalkemm għadd minnhom ma rnexxewx għal raġunijiet varji).

Projezzjonijiet finanzjarji

(57) Fl-ittra ta' stedina għall-offerti għal servizzi ta' konsulenza, is-SACE talbet għal projezzjonijiet finanzjarji għat-tliet snin ta' wara, 2005-2007. Fost oħrajn, is-SACE talbet kwantifikazzjoni tar-riżorsi finanzjarji (jiġifieri l-kapitalizzazzjoni) meħtieġa għall-iżvilupp ta' attività fuq perjodu qasir u l-profittabilità mistennija (jiġifieri ritorn fuq il-kapital investit) (41).

(58) Is-SACE argumentat li, peress li l-opportunitajiet tal-akkwist ma kinux għadhom ċari, u l-valutazzjoni tagħhom ma kinitx għadha disponibbli, il-pjan ta' negozju inizjali kien b'mod konservattiv ibbażat biss fuq l-ewwel pilastru ta' negozju (tkabbir organiku f'negozju ta' assigurazzjoni ta' kreditu). Il-profittabilità pprojettata, anke jekk limitata peress li ma kinitx tinkludi strateġiji ta' akkwist, kienet għadha waħda pożittiva sa mill-2007 (it-tielet sena sħiħa ta' negozju) (42) u, kieku wieħed kellu jinkludi s-sinerġiji mal-kumpanija prinċipali (jiġifieri s-SACE), sa mill-2006 (it-tieni sena sħiħa ta' negozju).

(59) Barra minn hekk, diġà f'Novembru 2004, xahar biss wara l-bidu tal-operazzjonijiet mis-SACE BT, il-Bord iddiskuta aġġustament għall-pjan ta' negozju għall-perjodu 2005-2009 (43) (“il-pjan ta' negozju aġġustat”) (44), li kien fih analiżi mill-ġdid tal-operazzjonijiet tas-SACE BT fil-bidu tan-negozju tagħha, presuppożizzjonijiet ġodda għall-iżvilupp tagħha, simulazzjonijiet ekonomiko-finanzjarji u xenarji ta' żvilupp. In-nota ta' akkumpanjament lill-Bord tispeċifika b'mod ċar il-firxa tan-negozju lejn is-suq tal-avall u d-delineazzjoni tax-xenarju evoluttiv rigward opportunitajiet oħra tat-tkabbir estern lejn is-setturi li jippreżentaw opportunitajiet għal sinerġiji mal-attività tas-SACE BT, sabiex jiġi riallinjat ir-ritorn fuq l-investiment kapitali kollu fis-SACE BT mal-livelli ta' referenza tas-suq.

(60) B'mod partikolari, fil-pjan ta' negozju aġġustat, il-pilastri differenti ta' żvilupp futur tan-negozju kienu msemmija b'mod espliċitu: tkabbir organiku f'negozju ta' assigurazzjoni tal-kreditu (l-ewwel pilastru, ara l-premessa 48), espansjoni f'segmenti oħra tan-negozju fl-Italja (it-tieni pilastru, ara l-premessa 48) u tkabbir estern, b'aċċenn li għandu “jkun żviluppat aktar” (it-tieni u t-tielet pilastru, ara l-premessa 48), skont l-attivitajiet ta' ditta fil-mira). Il-kapital meħtieġ għall-ewwel pilastru ġie stmat għal EUR 40,3 miljuni. Fir-rigward tat-tieni pilastru, kienet biss l-espansjoni endoġena fin-negozju tal-avall (“cauzioni”) li kienet ġiet speċifikata fid-dettall inklużi projezzjonijiet finanzjarji separati għal dik il-linja ta' negozju u kapitali stmat ta' EUR 3,7 miljun.

(61) Barra minn hekk, żdiedet analiżi aktar dettaljata tal-istennija tal-profittabilità fil-funzjoni ta' kapital allokat għan-negozji tal-assigurazzjoni tal-kreditu u tal-avall: Ir-ROAE għall-ewwel żewġ tipi ta' prodotti (l-assigurazzjoni ta' kreditu u l-avall — cauzioni) fuq il-kapital meħtieġ ta' EUR 44 miljun ġie stmat għal 12,5 % (b'rispettivament EUR 40,3 miljun u 12,1 % biss għan-negozju ta' assigurazzjoni ta' kreditu) (45). Id-dokument stqarr li l-analiżi kienet preliminari u li kellha tiġi żviluppata ulterjorment wara t-tħejjija tal-pjan riformulat ta' negozju għal skopijiet regolatorji (mistenni fi Frar/Marzu 2005).

(62) Skont il-pjan aġġustat, il-profitti pprojettati kienu ta' EUR 4,8 miljun fl-2008 u r-ROAE stmat fuq l-ammont kollu ta' kapital kien ipproġettat li jilħaq l-4,4 % fl-2009.

(63) Barra minn hekk, fis-sottomissjonijiet tagħha ddatati l-15 ta' Settembru 2011 u l-5 ta' Marzu 2012, l-Italja pprovdiet il-kalkolu tas-SACE tal-profitabilità “ex-ante implikata” li tinkludi s-sinerġiji u l-akkwisti ta' KUP u ta' Assedile (ara t-Tabella 4). Biex inbena tali analiżi, l-Italja ħadet in konsiderazzjoni l-valutazzjonijiet ex-ante kif disponibbli fuq perjodi differenti ta' żmien: meta kien tħejja l-pjan ta' negozju inizjali, meta ġie kkontemplat u evalwat l-akkwist ta' 70 % ta' Assedile, meta ġie kkontemplat u evalwat l-akkwist ta' 100 % ta' Assedile u ta' 33 % ta' KUP. Is-sinerġiji mistennija mill-akkwisti huma ppreżentati separatament fil-qiegħ tat-tabella. L-akkwisti inizjati u evalwati, iżda mhux iffinalizzat mhumiex ikkunsidrati f'tali analiżi. Kwalunkwe kapital eċċessiv mhux meħtieġ għal akkwisti imsemmi fil-premessa 56, qabel ma jkunu identifikati u evalwati, jiġi allokat għan-negozju indipendenti tal-assigurazzjoni tal-kreditu (l-ewwel pilastru). Tabella 4 Il-kalkolu tal-profittabilità tas-SACE “ex-ante implikat” Sena ta' referenza Ammont ta' kapital (EUR miljun) Profitt, wara t-taxxi mistennija fis-sena ta' riferenza (EUR miljun) ROE Is-sitwazzjoni fit-18 ta' Mejju 2004 In-negozji indipendenti tal-assigurazzjoni tal-kreditu skont il-pjan ta' negozju inizjali ta' Mejju 2004 2008 105 3,7 3,5 % 105 3,7 3,5 % (**) “Ex-ante implikat” wara l-akkwist ta' 70 % ta' Assedile Akkwist ta' Assedile (46) 2009 27 2,7 10,2 % Indipendenti wara l-akkwist ta' Assedile 2008 78 3,7 4,7 % 105 6,4 6,1 % “Ex-ante implikat” wara l-akkwist ta' 100 % ta' Assedile u ta' 33 % ta' KUP Akkwist ta' Assedile (70 % + 30 %) 2009 41,7 3,9 9,4 % Akkwist ta' KUP (33 %) (47) 2011 13,3 1,2 8,7 % Indipendenti wara l-akkwist ta' Assedile + KUP 2008 50 3,7 7,4 % 105 8,8 8,3 “Ex-ante implikat” wara l-akkwisti u d-dħul minn sinerġiji Sinerġiji SACE BT/SACE 1,9 Sinerġiji SACE BT/Assedile 0,6 105 11,3 10,8 % (**)

(64) Għal dak li għandu x'jaqsam mar-rata tar-redditu, investitur privat kien jitlob li jagħmel investiment simili (“ir-rata mitluba ta' redditu”), l-Italja kkontestat il-proporzjon ipprovdut mill-ilmentatur (ROE ta' 11,5 %). L-Italja tikkunsidra li l-kampjun ta' kumpaniji li fuqhom ġiet ikkalkulata r-ROE bħala mhux rappreżentattiv u li l-perjodu ta' żmien li matulu ġiet ikkalkulata r-ROE ma kienx adegwat. Is-SACE ressqet l-argument li r-rata ta' redditu xierqa għan-negozju tal-assigurazzjoni tal-kreditu fl-Italja għandha tiġi stabbilita fuq il-bażi ta' profittabilità medja tal-kumpaniji li joperaw fl-Italja, jiġifieri Coface Italy (Viscontea Coface) u Euler Hermes SIAC, fis-snin 1998 sa 2003 u tkun ekwivalenti għal 10,25 % tal-medja mhux ippiżata. Is-SACE spjegat li Atradius (l-Italja) ġiet eskluża mill-kalkoli peress li matul il-perjodu kkunsidrat din uriet volatilità li influwenzat b'mod sinifikanti r-riżultati sa tali punt li r-riżultati wrew livell ta' referenza negattiv (– 2,4 % fil-każ tal-użu ta' medja mhux ippiżata) (48).

(65) Madankollu, l-Italja argumentat favur li r-rata ta' redditu meħtieġa tkun ibbażata fuq ir-rata medja ppiżata. Fis-sottomissjoni tal-Italja, is-SACE kkalkulat ir-rata tal-medja ppiżata ta' ROE għall-perjodu 1998-2003 ta' Coface Italy u ta' Euler Hermes SIAC billi ppiżat il-medji tagħhom ta' ROE tal-perjodu mal-perċentwali ta' primjums grossi assenjati għall-istess perjodu għan-negozju ta' assigurazzjoni ta' kreditu tagħhom. Ikkalkulat b'dan il-mod, ir-rata tar-redditu tilħaq it-8,7 %.

(66) L-Italja tressaq l-argument li d-differenza bejn ir-rata stmata ta' redditu bl-użu ta' medji mhux ippiżati u ppiżati, jiġifieri bejn 10,25 % u 8,7 %, mhix sinifikanti biżżejjed li jkollha impatt sostanzjali fuq id-deċiżjoni ta' investitur b'medda ta' żmien medja sa twila. Madankollu, l-Italja ikkunsidrat li jkun aktar jixraq li tintuża l-medja ppiżata ta' ROE, kif previst aktar' il fuq, għal dawn iż-żewġ raġunijiet (49): (a) Kalkolu ta' medja ppiżata huwa metodu aħjar meta mqabbel ma' medja mhux ippiżata, minħabba li jirrifletti aħjar ir-rata rikjesta ta' redditu f'settur b'żewġ parteċipanti b'differenzi sinifikanti f'termini ta' redditu fost il-parteċipanti u fost is-snin u d-differenzi sinifikanti fil-fatturat bejn iż-żewġ parteċipanti (50); (b) Bħala l-bażi għall-ippiżar, l-Italja użat il-primjums grossi assenjati fin-negozju tal-assigurazzjoni tal-kreditu bil-għan li jkun hemm paragun omoġeneu tal-kampjuni mal-attività tas-SACE BT l-ġdida fl-2004 (bdiet bin-negozju tal-assigurazzjoni tal-kreditu u kien biss aktar tard li dan ġie estiż lejn attivitajiet oħra relatati). In-negozju tal-assigurazzjoni tal-avall (“ramo cauzioni”) kien eskluż mill-bażi tal-kalkolu, bħala li hu kkaratterizzati minn dinamiki differenti min-negozju tal-assigurazzjoni tal-kreditu. Kienet biss Coface li kienet topera fin-negozju tal-avall fl-2004 (51).

(67) L-Italja pprovdiet ukoll li kalkolu tar-rata meħtieġa ta' redditu ibbażata fuq il-primjums totali (jiġifieri mingħajr ma ssir limitazzjoni biss għall-premiums tal-assigurazzjoni tal-kreditu kif spjegat hawn fuq) ikun jammonta għal 9,5 %.

IV. 3. IL-KRITERJU TAL-VANTAĠĠ: IT-TIENI MIŻURA

(68) Is-SACE tresaq l-argument li l-miżura kienet xprunata minn kunsiderazzjonijiet ta' profitt u għalhekk kienet tikkorrispondi għal attività tar-riassigurazzjoni skont il-prassi tas-suq. Hija tisħaq li l-kundizzjonijiet prinċipali tal-polza tar-riassigurazzjoni pprovduta mis-SACE lis-SACE BT fl-2009 kienu l-istess bħal dawk mifthiema mir-riassiguraturi privati ftit xhur qabel (ara l-premessa 31). Ex post, jista' jiġi konkluż li gawdiet biss il-kumpanija possedenti, is-SACE, li rċeviet EUR 1,56 miljun (52) ta' dħul minn premiums, peress li s-SACE BT ma użatx ir-riassigurazzjoni biex tkopri l-eċċess prespeċifikat ta' telf.

(69) Barra minn hekk, l-Italja ssostni li fil-livell tar-rekwiżiti kapitali (“requisito patrimoniale”) ikkalkulat skont il-proposta Solvency 2 f'dak iż-żmien fl-2009 (l-ispeċifikazzjonijiet tekniċi QIS4), it-tieni miżura ma naqqasx ir-rekwiżiti kapitali tas-SACE BT. B'mod partikolari, il-kopertura ta' eċċess ta' telf ma pproduċiet l-ebda benefiċċju peress li mhix rikonoxxuta fil-formula standard użata mis-SACE BT bħala metodu għall-kwantifikazzjoni tar-rekwiżiti kapitali. Fir-rigward tal-impatt fuq l-assorbiment tal-kapital (“assorbimento di capitale”), l-Italja spjegat li per definizzjoni, kull forma ta' riassigurazzjoni tipproduċi effetti fuq il-livell ta' kapital, inkluża r-riassigurazzjoni fil-forma ta' kopertura tal-eċċess ta' telf (53). Il-Kummissjoni talbet speċifikament l-Italja fl-4 ta' Jannar 2012 biex tipprovdi l-ammont ta' salvataġġ ta' kapital fil-livell tas-SACE BT wara r-riassigurazzjoni tal-eċċess ta' telf konkluża fl-2009 mas-SACE. L-Italja ma pprovdietx l-informazzjoni mitluba, iżda tenniet li r-riassigurazzjoni tal-eċċess ta' telf ma jiġġenera l-ebda ħelsien f'termini ta' rekwiżiti kapitali superviżorji (“requisiti patrimoniali di vigilanza”) (54).

(70) Madankollu, is-SACE ressqet (55) l-argument li wieħed mill-iskopiiet ewlenin tar-riassigurazzjoni hija biex tiżdied il-kapaċità tal-assiguratur fornitur li jissottoskrivi kuntratti ulterjuri.

(71) Rigward l-applikazzjoni tal-klawsola ta' salvagwardja stipulata fil-Komunikazzjoni dwar il-kreditu għall-esportazzjoni (56), l-Italja ssottomettiet li hija ma dehrilhiex li jkun xieraq li tagħti sostenn pubbliku lil dan is-settur u ddeċidiet li ma tagħmilx użu mill-klawsola ta' salvagwardja (57). Is-SACE ma sabitx rilevanti t-talba tal-Kummissjoni biex tgħaddilha tagħrif li jista' jagħti prova ta' nuqqas ta' kopertura fis-suq għal esportaturi (58).

IV. 4. IL-KRITERJU TAL-VANTAĠĠ: IT-TIELET U R-RABA' MIŻURI

(72) Is-SACE tressaq l-argument li bl-adozzjoni tat-tielet u tar-raba' miżura, is-SACE riedet twassal lis-SACE BT għall-istat ta' “ekwilibriju finanzjarju” bl-objettiv li tiġi ggarantita s-solvenza tal-impriża, skont ir-restrizzjonijiet imposti mill-qafas leġiżlattiv. Ladarba s-solvenza tas-SACE BT kienet ġiet iggarantita, kien ikun possibbli li jintlaħaq livell suffiċjenti ta' profittabilità (59). Barra minn dan, is-SACE tisħaq li ħafna kompetituri privati Taljani tas-SACE BT irreġistraw telf fl-2008 u l-2009. Dan wassal għal intervent mill-azzjonisti tagħhom, li kkontribwew b'injezzjonijiet importanti ta' kapital (internazzjonalment anki Natixis irrikapitalizzat lil Coface fl-2009 u fil-bidu tal-2010, filwaqt li Coface irreġistrat telf ta' EUR 163 miljun fl-2009).

(73) Is-SACE tinnota wkoll li, filwaqt li bażikament l-operaturi kollha tas-suq ġew affettwati mill-kriżi ekonomika, l-effetti tal-kriżi kellhom impatt partikolarment severi fuq is-SACE BT. F'dan ir-rigward, is-SACE targumenta li s-SACE BT għadha fil-fażi inizjali tagħha. Għal din ir-raġuni, is-SACE BT ma setgħetx tuża d-“dispożizzjoni ta' ekwalizzazzjoni” (“riserva di perequazione”) (60) biex tkun tista' tlaħħaq mal-kontinġenzi ekonomiċi u finanzjarji peress li din ir-riżerva għadha ma ġietx stabbilit. Il-kompetituri ewlenin kollha l-oħra tas-SACE BT — li jinkludu wkoll lil Coface — ibbenefikaw minn din ir-riżerva matul il-kriżi ekonomika preżenti.

(74) Bi tweġiba għat-talba tal-Kummissjoni fid-deċiżjoni tal-ftuħ li tipprovdi il-kosti stmati li jinħolqu għas-SACE, kieku kellha tbiegħ jew tillikwida s-SACE BT, is-SACE sottomettiet li l-likwidazzjoni tas-SACE BT hija opzjoni purament teoretika li ma tistax tiġi implimentata f'dan il-mument. Ir-raġunijiet ewlenin ikkwotati mis-SACE jirreferu għal: (i) il-fatt li s-SACE ma tibbenefikax immedjatament bħala azzjonista, peress li l-likwidazzjoni kienet pjuttost tikkristallizza r-riżultati negattivi fil-kuntest ta' ċirkostanzi partikolarment negattivi tas-suq f'dak il-mument u kienet tikkawża ħsara sinifikanti għar-reputazzjoni għas-SACE; (ii) il-possibbiltà li azzjoni bħal din setgħet tiġi interpretata mis-swieq bħala kriżi ta' likwidità f'SACE; (iii) l-avveniment probabbli li l-prezz tal-bejgħ ma jkunx xieraq (61). Meta rrispondiet għal talba separata tal-Kummissjoni rigward l-espożizzjoni tas-SACE fir-rigward tas-SACE BT f'dak il-mument qabel ma kkonċediet it-tieni, it-tielet u r-raba' miżuri, l-Italja indikat li, teoretikament, fil-każ tat-terminazzjoni tal-attività u l-likwidazzjoni tal-assi tas-SACE BT matul l-2009, l-obbligazzjonijiet li jammontaw għal EUR 2.09 miljun lejn is-SACE kienu potenzjalment fir-riskju. L-Italja indikat li l-bilanċ nett bejn l-assi u l-obbligazzjonijiet lejn is-SACE għas-sena 2008 kien pożittiv, fil-livell ta' EUR 8,43 miljun (62), li jfisser li f'termini netti s-SACE tkun midjuna lejn is-SACE BT.

(75) Is-SACE ddikjarat li l-applikazzjoni tal-MEIP għandha tieħu inkonsiderazzjoni wkoll ir-restrizzjonijiet leġiżlattivi. […] (***) Barra minn hekk, is-SACE ppreżentat l-argument li investitur ma jkunx biss iffukat fuq il-profittabilità ta' investiment, iżda wkoll fuq kunsiderazzjonijiet oħra, bħal ma huma s-salvagwardja tal-immaġini pubblika tal-grupp jew ir-rijorjentazzjoni tal-operazzjonijiet tan-negozju tiegħu (63).

(76) L-Italja ressqet l-argument li l-ammont ta' EUR 70 million (it-tielet u r-raba' miżura) kien parti mill-kapital identifikat f'Mejju 2009 mid-dipartimenttal-Ġestjoni tar-Riskji (64) bħala neċessarju għall-konformità mar-rekwiżiti futuri ta' Solvency 2 (65), (66). Din is-simulazzjoni kienet ibbażata fuq il-baġit rivedut għall-2009.

(77) Skont is-SACE, id-deċiżjonijiet biex tiġi rikapitalizzata s-SACE BT ttieħdu fid-dawl tar-ritorn mistenni lejn il-profittabilità, bil-bilanċ jintlaħaq fl-2011 (67).

(78) Skont l-Italja, sa mill-2009, is-SACE BT kienet soġġetta għal trasformazzjonijiet profondi fil-proċessi ta' organizzazzjoni, ġestjoni u tan-negozju, li rrestawraw il-vijabbiltà fit-tul tal-kumpanija, sabiex din tkun tista' tirritorna għall-profitt fl-2011, qabel il-previżjonijiet magħmula fil-pjan ta' negozju għall-2011-2013. Fid-dawl tal-kundizzjonijiet dejjem jinbidlu ekonomiċi u tas-suq, il-pjan ta' negozju tas-SACE BT għall-2011-2013 ġie aġġornat sabiex iqis il-kriżi li għaddejja u biex jistabbilixxi għadd ta' inizjattivi biex tkompli tittejjeb il-profittabilità (ara t-Tabella 5). Il-pjan ta' negozju aġġustat għall-2011-2013 ġie approvat mill-Bord tad-Diretturi tas-SACE BT fl-24 ta' Novembru 2011. Il-minuti tal-laqgħa tal-Bord tal-24 ta' Novembru 2011 (jiġifieri sentejn wara l-injezzjonijiet tal-kapital) tirreferi għall-objettiv ta' titjib gradwali fil-profittabilità (kif imkejla f'termini ta' ROE) sabiex tintlaħaq il-medja tas-settur. Tabella 5 Il-punti finanzjarji ewlenin tas-SACE BT pprovduti fil-pjan tan-negozju għall-2010-2011 u l-pjan aġġustat għall-2011-2013 Reali Ipproġettati fil-pjan ta' negozju għall-2010-2011 approvat mill-Bord fl-4 ta' Awwissu 2009 (68) Ipproġettati fil-pjan ta' negozju aħħustat għall-2010-2011 approvat mill-Bord fl-24 ta' Novembru 2011 (69) EUR miljun 2008 (****) 2009 2010 Baġit rivedut 2009 Pjan ta' negozju 2010 Pjan ta' negozju 2011 2011 Proj. 2012 Proj. 2013 Proj. Primjums grossi miktuba (70) 99,7 95,2 94,6 […]. […]. […]. […]. […]. […]. Kosti tekniċi tal-assigurazzjoni a karigu tas-SACE (“sinistri di competenza”) – 70,6 – 104,9 – 59,8 […]. […]. […]. […]. […]. […]. Kosti ġenerali – 36,1 – 38,2 – 37,3 […]. […]. […]. […]. […]. […]. Riżultat tekniku qabel ir-riassigurazzjoni – 63,0 – 60,0 18,2 […]. […]. […]. […]. […]. […]. Riżultat tekniku wara r-riassigurazzjoni – 39,3 – 56,4 5,0 […]. […]. […]. […]. […]. […]. Dħul qabel it-taxxa – 39,5 – 47,3 – 4,8 […]. […]. […]. […]. […]. […]. Dħul nett – 29,5 – 34,1 – 4,8 [≤ 0] [≤ 0] [≤ 0] […]. […]. […]. ROE qabel it-taxxa (%) (71) na – 41,7 % – 4,4 % na NA na […]. […]. […]. ROE wara t-taxxa (%) (72) – 38,0 % – 30,6 % – 4,4 % na NA na […]. […]. […]. Proporzjon ta' telf (%) 131,0 % 119 % 67 % […]. […]. […]. […]. […]. […]. Proporzjon tal-kosti (%) 44,6 % 43 % 41 % […]. […]. […]. […]. […]. […]. Proporzjon ikkombinat (%) 175,6 % 163 % 108 % […]. […]. […]. […]. […]. […].

(79) Fl-aħħar sottomissjoni tat-30 ta' Marzu 2012, l-Italja saħqet fuq in-nuqqas ta' imputabbiltà tal-miżuri lill-Istat u l-konformità tagħhom mal-MEIP. L-ewwel nett, l-Italja spjegat li dawk kienu deċiżjonijiet fil-grupp biex titħares ir-reputazzjoni tal-grupp. It-tieni, l-Italja ressqet l-argument li s-SACE topera bħal operatur tas-suq u tinvesti r-riżorsi tagħha fl-iżvilupp tan-negozju li fih topera mingħajr id-dipendenza b'xi mod fuq l-appoġġ pubbliku. Matul il-kriżi, il-kumpanija possedenti, is-SACE, baqgħet profitabbli u qassmet id-dividendi lill-Istat. Għal din ir-raġuni, l-Italja ressqet l-argument li s-SACE qatt ma qieset bħala neċessarju li tfassal pjan ta' ristrutturar li jrid jiġi sottomess lill-Kummissjoni skont il-Komunikazzjoni tal-Kummissjoni fuq ir-ritorn għall-vijabbiltà u l-valutazzjoni ta' miżuri ta' ristrutturar fis-settur finanzjarju fil-kriżi attwali taħt ir-regoli tal-għajnuna mill-Istat (“il-Komunikazzjoni dwar ir-Ristrutturar”) (73). U lanqas l-awtorità nazzjonali ta' sorveljanza, l-ISVAP, ma qajmet xi oġġezzjoni jew talbet xi proċeduri partikolari wara r-rikapitalizzazzjoni tas-SACE BT. Fl-aħħar nett, l-Italja fakkret fil-valutazzjoni tagħha li kien ikun diffiċli ħafna f'dak il-mument biex issib xerrej potenzjali għas-SACE BT.

(80) L-Italja qed issostni li l-kriżi tas-SACE BT ma kinitx ikkawżata minn proċessi interni, bidliet fid-domanda jew minn fatturi oħra li jimponu reviżjoni profonda tal-mudell tan-negozju u ristrutturar sussegwenti, iżda pjuttost miż-żieda sinifikanti ta' klejms ikkawżata bil-kriżi. Fid-dawl ta' din is-sitwazzjoni, l-Italja tippreżenta l-argument li s-SACE ddeċidiet li tipprovdi l-kapital addizzjonali u tintroduċi l-bidliet organizzattivi u ta' ġestjoni meħtieġa f'awtonomija sħiħa u skont il-perspettiva ta' operatur tas-suq.

IV. 5. KOMPATIBILITÀ TAL-GĦAJNUNA

(81) L-Italja u s-SACE ddedikaw il-parti l-kbira tal-kummenti tagħhom għad-deċiżjoni ta' ftuħ billi ressqu l-argument li l-miżuri huma konformi mal-MEIP u mhux imputabbli lill-Istat u, għalhekk, ma jinvolvux għajnuna. F'każ li l-Kummissjoni xorta ssib li dawn il-miżuri jikkostitwixxu għajnuna mill-Istat fit-tifsira tal-Artikolu 107(1) tat-Trattat, is-SACE ippreżentat l-argument li l-miżuri għandhom jiġu rikonoxxuti u ddikjarati kompatibbli mas-suq intern (74). Rigward it-tieni miżura, is-SACE tqis id-dubji espressi mill-Kummissjoni dwar il-kompatibbiltà ta' dik il-miżura bħala purament spekulattivi (75). Fir-rigward tat-tielet u r-raba' miżura, is-SACE tenniet li fi kwalunkwe każ ikun possibbli li ssibhom kompatibbli mas-suq intern skont l-Artikolu 107(3)(b) tat-Trattat fuq il-bażi tal-komunikazzjonijiet kkwotati mill-Kummissjoni (76).

V. VALUTAZZJONI TAL-MIŻURI

V. 1. L-EŻISTENZA TAL-GĦAJNUNA SKONT IT-TIFSIRA TAL-ARTIKOLU 107(1) TAT-TRATTAT

(82) Għandu jiġi eżaminat jekk l-erba' miżuri mfissra f'Taqsima II.4 jikkostitwixxux għajnuna mill-Istat skont it-tifsira tal-Artikolu 107(1) tat-Trattat. Kif imfisser fl-Artikolu 107(1) tat-Trattat, kwalunkwe għajnuna mogħtija minn Stat Membru jew permezz tar-riżorsi tal-Istat ta' kull għamla li toħloq distorsjoni jew thedded li toħloq distorsjoni fil-kompetizzjoni billi tiffavorixxi ċerti intrapriżi jew il-produzzjoni ta' ċerti prodotti, sa dak il-livell li fih taffettwa l-kummerċ bejn l-Istati Membri, ma tkunx kompatibbli mas-suq intern ħlief meta jkun hemm dispożizzjonijiet oħra.

(83) Għaldaqstant biex miżura tikkwalifika bħala għajnuna mill-Istat irid jiġi preżuntli l-kundizzjonijiet kumulattivi li ġejjin huma ssodisfati: trid tkun imputabbli għall-Istat u ffinanzjata minn Stat Membru jew permezz ta' riżorsi tal-Istat, trid tkun tagħti vantaġġ selettiv suxxettibbli li tiffavorixxi ċerti impriżi jew il-produzzjoni ta' ċerti oġġetti u trid tkun tali li toħloq distorsjoni jew thedded li toħloq distorsjoni fil-kompetizzjoni u jkollha l-potenzjal li taffettwa l-kummerċ bejn l-Istati Membri.

(84) Peress li dawn il-kundizzjonijiet huma kumulattivi, iridu jkunu kollha preżenti qabel ma l-miżura tiġi kkaratterizzata bħala għajnuna mill-Istat. Bħala riżultat, jekk waħda minn dawn il-kundizzjonijiet ma tkunx issodisfata allura l-miżura rilevanti ma tistax titqies bħala għajnuna mill-Istat.

(85) Fil-premessa 61 tad-deċiżjoni ta' ftuħ, il-Kummissjoni indikat li dik il-parti mill-miżuri li tissodisfa waħda minn dawn iż-żewġ kundizzjonijiet li ġejjin ma tikkostitwix għajnuna: (a) il-kapital/ir-riassigurazzjoni ta' benefiċċju għar-riskji mhux kummerċjabbli (għall-kuntrarju ta' riskji kummerċjabbli) (l-ewwel kriterju ta' esklużjoni); tabilħaqq, m'hemmx suq għal dawn ir-riskji u għalhekk, is-sostenn mill-Istat ma joħloqx distorsjoni fil-kompetizzjoni bejn id-ditti tal-assigurazzjoni, b'tali mod li l-kwalifikazzjoni bħala għajnuna tkun tista' tiġi eskluża; kif ukoll (b) l-ammont ta' kapital konċess lis-SACE BT li kien diġà allokat b'mod impliċitu għal riskji kummerċjabbli (ikkonvertiti) fis-SACE (peress li tali kapital, jekk jiġi trasferit lejn is-SACE BT bl-attivitajiet li diġà tkun qed tappoġġja fis-SACE, tkun kontinwazzjoni tal-istess attività bl-istess kapital taħt forma ġuridika differenti. It-trasferiment ta' dak il-kapital għaldaqstant ma jkunx jikkostitwixxi vantaġġ mogħti lil dawn l-attivitajiet u l-kwalifikazzjoni bħala għajnuna tkun tista' tiġi eskluża) (it-tieni kriterju ta' esklużjoni)

(86) Fir-rigward tat-tieni kriterju ta' esklużjoni, is-SACE kkonfermat li l-ebda kapital ma ġie allokat għal riskji mhux kummerċjabbli fir-rigward tal-Istati Membri tal-UE-10 li nbidlu f'riskji kummerċjabbli qabel il-ħolqien tas-SACE BT (77). Dan huwa koerenti mal-linja konsistenti tar-raġunament tal-Italja li l-kumpanija kienet waħda fil-fażi inizjali (ara wkoll il-premessi 96–100).

(87) Rigward l-ewwel kriterju ta' esklużjoni, bi tweġiba għat-talba tal-Kummissjoni biex tipprovdi d-diviżjoni bejn riskji kummerċjabbli u riskji mhux kummerċjabbli, (78) is-SACE wieġbet li l-volumi relattivi ta' attivitajiet mhux kumerċjabbli fis-SACE BT huma żgħar ħafna (79). Barra minn hekk, l-Italja ippreżentat l-argument li s-SACE BT tiġġestixxi r-riskji mhux kummerċjabbli b'kundizzjonijiet tas-suq, mingħajr il-garanzija tal-Istat u dawn mhumiex soġġetti għal-limiti stabbiliti minn CIPE kull sena għar-riskji mhux kummerċjabbli ta' anqas minn 24 xahar (80).

(88) Il-Kummissjoni tinnota li l-Komunikazzjoni dwar il-kreditu għall-esportazzjoni, tistabbilixxi li jekk l-Istati Membri jixtiequ jissussidjaw ir-riskji mhux kummerċjabbli tagħhom, iridu jintroduċu kontabilità separata, u b'hekk jiżguraw li ma jkunx hemm flussi ta' għajnuna lejn riskji kummerċjabbli. F'dan il-każ, l-ebda waħda mill-miżuri tas-SACE ma kienet immirata speċifikament biex tappoġġa l-attivitajiet żgħar mhux kummerċjabbli. L-Italja mhix qiegħed tisħaq li hija riedet tgħin ir-riskji mhux kummerċjabbli u tikkunsidra li l-miżuri kollha ġew konċessi lis-SACE BT bħala ħaġa sħiħa (u mhux għal attività waħda speċifika) u fuq termini tas-suq. L-Italja ma tikkontestax li ssir analiżi ta' dawn il-miżuri kollha bit-test tal-MEIP li jidentifika l-preżenza ta' vantaġġ.

(89) Il-Kummissjoni għalhekk taqbel mal-Italja u mas-SACE li l-esklużjonijiet stabbiliti fil-kapitoli 4.1.1. u 4.1.2. tad-deċiżjoni tal-ftuħ ma japplikawx fil-każ preżenti. Għalhekk, il-kwalifikazzjoni ta' għajnuna ta' (parti mill-) erba' miżuri ma tistax tiġi eskluża abbażi ta' dawn il-kriterji ta' esklużjoni. Il-kapital kollu injettat fis-SACE BT ta' EUR 105,8 miljun (l-ewwel miżura) u l-miżuri l-oħra fl-intier tagħhom jistgħu jikkostitwixxu għajnuna u huma suġġett għall-valutazzjoni.

V.1.1. Il-preżenza ta' vantaġġ

V.1.1.1. Il-prinċipji ġenerali għall-valutazzjoni tal-preżenza ta' vantaġġ

(90) Kif stipulat fil-premessi 80 sa 82 tad-deċiżjoni tal-ftuħ, skont ġurisprudenza stabbilita, sabiex jiġi stabbilit jekk injezzjoni ta' kapital tkunx qed tagħti vantaġġ kompetittiv huwa meħtieġ li wieħed jivvaluta jekk, f'ċirkustanzi simili, investitur privat f'ekonomija tas-suq kienx jagħmel kontribuzzjonijiet kapitali tal-istess daqs (81), wara li jkun qies b'mod partikolari l-informazzjoni disponibbli u l-iżviluppi prevedibbli fid-data ta' dawk il-kontribuzzjonijiet (82).

(91) Il-MEIP huwa test li għandu jiġi applikat ex-ante , jiġifieri wieħed għandu jiddetermina jekk fil-mument tal-ippjanar tal-investiment investitur privat f'ekonomija tas-suq kienx jagħmel tali kontribuzzjoni kapitali. Investitur fis-suq jikkunsudra kif jixraq ir-riskji assoċjati mal-investiment — sabiex jesiġi profitt ogħla minn investimenti aktar riskjużi. Huwa jqis il-qafas eżistenti regolatorju bħala limitazzjoni, pereż. fis-settur tas-servizzi finanzjarji. Jekk ir-rekwiżiti regolatorji speċifiċi dwar il-kapital minimu, il-likwidità u affarijiet simili jrendu l-investiment bħala wieħed mhux profitabbli, investitur tal-ekonomija tas-suq ma jkomplix bl-investimenti, u mhux jibqa' għaddej b'investiment li jkun konformi mal-obbligi regolamentari iżda li ma jipprovdix livell adegwat ta' profittabilità.

(92) Investitur privat ma jikkuntentax ruħu biss bil-fatt li investiment ma jikkawżalux telf jew li jipproduċi biss profitti limitati. Investitur f'ekonomija tas-suq jipprova jimmassimizza r-redditu fuq l-assi tiegħu skont iċ-ċirkostanzi fl-interessi tiegħu, anke fil-każ ta' investiment f'impriża li fiha huwa diġà jkollu sehem (83). Anke jekk il-medja tal-qligħ fis-settur tkun biss wieħed mill-elementi li l-Kummissjoni tista' tikkunsidra, investitur prudenti f'ekonomija tas-suq, meta jkun qed jagħmel stimi tar-rimunerazzjoni xierqa, fil-prinċipju jitlob li jkollu redditu minimu għall-investiment li jkun tal-inqas fil-livell tal-medja tal-profittabilità fis-settur rispettiv (84).

(93) Skont il-ġurisprudenza reċenti (85), Stat Membru li jinvoka l-konformità mal-MEIP irid, fejn ikun hemm dubju, jistabbilixxi b'mod inekwivoku u abbażi ta' evidenza oġġettiva u verifikabbli li l-miżura implimentata għandha tiġi attribwita lill-Istat li jaġixxi bħala azzjonist, jiġifieri li huwa jkun qed jaġixxi f'kundizzjonijiet tas-suq. F'dan ir-rigward jista' jkun li jkollu jġib provi li juru li d-deċiżjoni kienet ibbażata fuq evalwazzjonijiet ekonomiċi paragunabbli ma' dawk li, fiċ-ċirkustanzi tal-każ, investitur privat razzjonali li jkun jinsab f'sitwazzjoni kemm jista' jkun tixbaħ dik tal-imsemmi Stat Membru kien jagħmel, qabel ma jwettaq l-investiment, sabiex jiddetermina l-profittabilità futura ta' tali investiment. Għall-iskopijiet tal-applikazzjoni tat-test tal-investitur privat, l-unika evidenza rilevanti hija l-informazzjoni li kienet disponibbli, u l-iżviluppi li setgħu jitbassru, fil-mument meta ttieħdet id-deċiżjoni biex isir l-investiment. Dan huwa l-każ, b'mod partikolari, meta bħal f'dan il-każ, il-Kummissjoni teżamina l-eżistenza ta' għajnuna mill-Istat meta mqabbla ma' investiment li ma ġiex innotifikat lilha u li diġà twettaq mill-Istat Membru kkonċernat fil-mument meta hija twettaq l-eżami tagħha.

(94) Il-Kummissjoni, meta tagħmel l-evalwazzjoni tagħha dwar il-konformità mal-MEIP, trid tagħmel evalwazzjoni globali, li tieħu kont — minbarra l-provi pprovduti mill-Istat Membru — il-provi l-oħra kollha rilevanti sabiex tkun tista' tiddetermina jekk l-Istat Membru jkunx ħa l-miżura inkwistjoni fil-kapaċità tiegħu ta' azzjonist, jiġifieri bħala investitur f'ekonomija tas-suq, jew bħala awtorità pubblika. B'mod partikolari, huma relevanti f'dan ir-rigward in-natura u s-suġġett ta' dik il-miżura, kif inhu l-kuntest, l-objettiv imfittex u r-regoli li għalihom il-miżura hija suġġetta (86).

V.1.1.2. Il-preżenza ta' vantaġġ fl-ewwel miżura

(95) Fil-premessi 95 u 96 tad-deċiżjoni tal-ftuħ, il-Kummissjoni esprimiet dubji dwar jekk l-ewwel miżura tissodisfax l-MEIP. Fid-deċiżjoni tal-ftuħ, il-Kummissjoni pprovdiet li l-parametru li jeħtieġ li jiġi vverifikat huwa l-profittabilità prevista tal-investiment skont il-pjan ta' negozju. Tabilħaqq, skont il-ġurisprudenza u l-prattika stabbilita (87), il-kumpanija possedenti, is-SACE, bħalma kien jagħmel investitur tas-suq f'ċirkustanzi komparabbli, kellha l-għażla li ma tallokax kapital u li tużah għal attivitajiet oħra jew inkella li tibagħtu lura bħala dividendi lill-Istat.

(96) Ta' min jinnota li s-SACE użat kontijiet separati għar-riskji kummerċjabbli għall-perjodu bejn id-data meta r-riskji rispettivi ġew awtomatikament kummerċjabbli (l-1 ta' Mejju 2004) u meta s-SACE BT ġiet stabbilita (is-27 ta' Mejju 2004) (ara Tabella 1 fil-premessa 19 tad-deċiżjoni tal-ftuħ). Madankollu, ma ġew trasferiti l-ebda assi, obbligi jew kuntratti mill-kont stabbilit separat lejn is-SACE BT (il-kuntratti għar-riskju kummerċjabbli mdaħħla fil-kontijiet separati ġew fi tmiemhom jew bħala riżultat tat-tmiem naturali tal-validità ta' kuntratti tal-assigurazzjoni, jew inkella permezz tat-terminazzjoni tal-kuntratti li kien hemm; ir-riskji kummerċjabbli inkwistjoni ġew gradwalment koperti taħt kuntratti ġodda ta' assigurazzjoni fis-SACE BT (88).) L-attività kummerċjali ta' dan tal-aħħar inbdiet mill-ġdid.

(97) Barra minn hekk, irid ikun enfasizzat li s-SACE BT kienet stabbilita biex tiffoka fuq attivitajiet kummerċjali ġodda, li qabel ma kinux imħaddma mis-SACE. Qabel l-istabbiliment tas-SACE BT u l-għoti tal-kapital inizjali lilha, diġà fi tmiem l-2003 is-SACE fittxet għarfien espert minn barra biex tiikkonferma u tkompli telabora l-opportunitajiet ta' negozju identifikati mis-SACE sabiex jidħlu fis-segment ta' riskji kummerċjabbli. L-opportunitajiet ewlenin ġew identifikati fis-setturi tas-suq, fejn l-atturi ewlenin fis-suq tal-assigurazzjoni tal-kreditu ma kinux għadhom preżenti f'dak il-mument, jiġifieri l-provvista ta' assigurazzjoni ta' kreditu fl-Italja għal krediti domestiċi u assigurazzjoni tal-kreditu għall-esportazzjoni għal kumpaniji esportaturi Taljani, l-aktar l-SMEs, lejn il-pajjiżi b'riskju kummerċjabbli.

(98) Barra minn hekk, il-pjan ta' negozju tas-SACE BT kien ibbażat fuq valutazzjoni komparattiva tas-suq u l-ħolqien tal-istruttura tal-kumpanija mill-ġdid, aktar milli l-kontinwazzjoni ta' xi negozju mill-passat. Fi kliem ieħor, ma kinitx ibbażata fuq ir-rekord eżistenti tan-negozju (jew ir-ristrutturar tan-negozju tal-passat), iżda hija ġiet stabbilita mill-ġdid.

(99) Għalhekk, is-SACE BT mhix il-kontinwazzjoni ta' attività li kienet teżisti fis-SACE, iżda r-riżultat ta' deċiżjoni li tiġi stabbilita kumpanija ġdida u tiġi żviluppata attività ekonomika li ma kinitx issir fis-SACE.

(100) B'riżultat ta' dan, jista' jiġi konkluż li l-elementi fattwali pprovduti mill-Italja u s-SACE fil-qafas tal-proċedura ta' investigazzjoni formali jippermettu lill-Kummissjoni tikkonkludi li s-SACE BT inħolqot bħala kumpanija ġdida u ma kinitx sempliċement it-tkomplija ta' attivitajiet imwettqa diġà fis-SACE.

(101) Il-Kummissjoni tqis li l-pjan ta' negozju ppreparat għal kumpanija ġdida għandu jikkonsisti minn analiżi bir-reqqa tal-opportunitajiet ta' negozju fis-suq li fih il-kumpanija l-ġdida jkollha l-intenzjoni li topera kif ukoll ir-redditu probabbli li għandu jiġi ġġenerat biex b'hekk ikun jidher li l-profittabilità mistennija hija suffiċjenti biex l-investiment inizjali jkun siewi.

(102) Madankollu, jista' jkun hemm livell ta' inċertezza u għalhekk ċertu lok għal aġġustament u raffinar tal-ambitu tal-operazzjonijiet u tat-tbassir finanzjarju. Dan jista' jkun il-każ b'mod partikolari fis-snin inizjali tal-operazzjoni tal-kumpanija. Min-natura tagħhom stess, kumpaniji stabbiliti ġodda ma jkollhomx storja ta' riżultati finanzjarji li fuqhom tkun tista' tiġi bbażata valutazzjoni. Għalhekk, l-investitur ikollu jiżviluppa proċess biex bih jivvaluta l-kumpanija abbażi ta' pprojezzjonijiet komparabbli ta' negozju u finanzjarji li jistabbilixu valutazzjoni komparattiva. Billi n-negozji li jkunu għadhom fil-bidu jistgħu jieħdu ż-żmien biex isiru profittabbli, iċ-ċavetta għall-valutazzjoni ta' kumpaniji ġodda hija li wieħed jiffoka fuq l-attivitajiet li jippermettu l-ġenerazzjoni ta' profitti adegwati fil-ġejjieni.

(103) Hemm biżżejjed elementi fattwali li jikkonfermaw illi, qabel ma ddeċidiet li toħloq is-SACE BT u tallokalha l-kapital inizjali, is-SACE wettqet analiżi tas-suq li fih tkun topera s-SACE BT. Id-diskussjonijiet inizjali u l-elementi preliminari tal-pjan ta' negozju għall-iżvilupp tal-attivitajiet tas-SACE għas-snin 2004-2006 ġew ippreżentati fil-laqgħat tal-Bord tad-Diretturi tas-SACE (89) tal-21 ta' Novembru u t-3 ta' Diċembru 2003 (90). Matul il-laqgħa tal-21 ta' Novembru 2003, il-Bord tad-Diretturi tas-SACE ddiskuta d-direzzjonijiet il-ġodda għall-iżvilupp u l-possibbiltà ta' operazzjoni fl-assigurazzjoni tal-kreditu għal perjodu qasir fil-pajjiżi tal-OECD fuq il-bażi ta' studju ppreparat minn konsulent estern u mis-SACE. Il-Bord tad-Diretturi kkonkluda li r-riskji kummerċjabbli, ir-riżorsi, l-investimenti u l-għanijiet għandhom ikunu definiti fuq il-bażi ta' studju ta' fattibbiltà (studio di fattibilità) (91).

(104) Konsegwentement, saret talba għal pjan ta' negozju mħejji minn konsulent estern ta' reputazzjoni tajba. Il-kompiti tal-konsulent kienu, fost affarijiet oħra, li jidentifika l-opportunitajiet marbuta speċjalment mar-riskji fuq żmien qasir fil-pajjiżi tal-OECD (fejn is-SACE evalwat li d-daqs tas-suq huwa ta' EUR 2,5-5 biljun (92)) u jistabbilixxi t-termini operattivi għal impriża ġdida.

(105) Fl-ittra tal-offerta tas-17 ta' Diċembru 2003, ġie ddikjarat b'mod ċar li l-kumpanija l-ġdida mhux se tkun tista' tistrieħ fuq xi appoġġ mill-Istat, la direttament (b'appoġġ finanzjarju) u lanqas indirettament (billi jintużaw ir-riżorsi allokati għal riskji mhux kummerċjabbli) (93).

(106) Il-pjan tan-negozju inizjali mfassal fit-18 ta' Mejju 2004 kien fih valutazzjoni komparattiva (94) tal-prattiki tas-suq (prinċipalment tal-atturi ewlenin fis-suq) f'termini ta' prezzijiet, klejms, spejjeż u proporzjonijiet ta' kosti oħra mistennija u dettalji oħra dwar kif jiġi stabbilit u operat in-negozju skont il-prassi tas-suq. Dan jista' jservi bħala bażi solida għal kumpanija ġdida biex l-operazzjonijiet tagħha jkunu konformi mal-prassi tas-suq.

(107) Fid-dawl ta' dan, il-Kummissjoni tikkonkludi li l-proċess u l-passi segwiti mis-SACE qabel ma ttieħdet id-deċiżjoni li tinvesti l-kapital inizjali fis-SACE BT kienu komparabbli mal-prassi tas-suq f'ċirkustanzi simili. Notevolment, qabel ma ddeċidiet dwar l-investiment, is-SACE fittxet li jkollha studju ta' fattibbiltà minn konsulent estern u qabel ma pproċediet bl-investiment hija vvalutat bir-reqqa u identifikat opportunitajiet tas-suq sinifikanti għat-tkabbir fis-suq tal-assigurazzjoni tal-kreditu fl-Italja kif ukoll li tkompli tespandi fis-swieq tal-KEE jew f'servizzi oħra marbuta mal-assigurazzjoni ta' kreditu.

(108) Fir-rigward tal-perjodu limitat tal-projezzjonijiet finanzjarji fil-pjan ta' negozju inizjali (jiġifieri biss l-erba' snin 2005-2008) u tal-profittabilità limitata li tista' tinkiseb fi tmiem dak il-perjodu, il-Kummissjoni tosserva li dan kien minħabba l-fatt li xi elementi ewlenin kienu għadhom iridu jiġu mtejba u għalhekk il-pjan kien jinkludi projezzjonijiet finanzjarji biss għal parti mill-attiviatjiet ippjanati (l-ewwel pilastru, ara l-premessa 48).

(109) F'dak il-kuntest, il-Kummissjoni tinnota li l-pjan ta' negozju aġġustat — adottat formalment mill-Bord tad-Diretturi tas-SACE xahar biss wara l-bidu tal-operazzjonijiet tas-SACE BT, biddel xi wħud mis-suppożizzjonijiet inizjali, estenda l-projezzjonijiet finanzjarji b'sena, sal-2009, u ppreżenta stimi tal-kapital meħtieġ u tar-redditu separatament għan-negozju tal-assigurazzjoni tal-kreditu żviluppat endoġenikament (l-ewwel pilastru) li għalih il-kapital meħtieġ fir-rigward tal-primjums projettati ġie stmat li huwa ta' EUR 40,3 miljuni. Ir-redditu pprojettat fuq dan il-kapital għall-2009 kien ta' EUR 4,8 miljun u r-ROES mistennija kienet ta' 12,1 %). In-nota ta' akkumpanjament lill-Bord tispeċifika b'mod ċar il-firxa tan-negozju lejn is-suq tal-avall u d-delineazzjoni tax-xenarju evoluttiv rigward opportunitajiet oħra tat-tkabbir estern lejn is-setturi li jippreżentaw opportunitajiet għal sinerġiji mal-attività ta' assigurazzjoni ta' kreditu tas-SACE BT, sabiex jiġi riallinjat ir-ritorn fuq l-investiment kapitali kollu fis-SACE BT mal-livelli ta' referenza tas-suq. Id-dokument stqarr li l-analiżi kellha tkompli tiżviluppa ulterjorment wara t-tħejjija tal-pjan riformulat ta' negozju għal skopijiet regolatorji (mistenni fi Frar/Marzu 2005).

(110) L-Italja u s-SACE pprovdew ukoll dokumenti li juru li l-pjan kien dejjem miżmum aġġornat. Dan juri li l-pjan kien verament segwit u użat mill-maniġment u aġġornat regolarment abbażi ta' informazzjoni ġdida. Din il-prassi jidher li kienet komparabbli ma' dik li kienet mistennija ssir fil-każ ta' kumpanija fil-fażi inizjali, fejn l-evalwazzjoni tal-profitabilità fil-ġejjieni tkun inċerta u jkun jeħtieġ li jsir aġġustament wara l-bidu tal-operazzjonijiet tal-kumpanija ġdida.

(111) Fir-rigward ta' pilastri oħrajn ta' negozju, jiġifieri l-espansjoni tal-operazzjonijiet tas-SACE BT permezz ta' akkwisti (“l-istrateġija tat-tkabbir estern”), il-Kummissjoni tosserva li l-kumpanija identifikat fi stadju bikri, bl-għajnuna ta' konsulent estern ta' reputazzjoni tajba (ara l-premessa 113), l-opportunitajiet tas-suq f'partijiet oħra tas-suq, li jippreżentaw sinerġiji sinifikanti għall-attività ċentrali tagħha tal-assigurazzjoni tal-kreditu (inklużi l-miri potenzjali għal akkwisti). Minħabba l-istruttura tas-suq ikkonċentrat fl-Ewropa tal-Punent, is-SACE esplorat l-opportunitajiet biex il-kumpanija tespandi fi swieq tal-KEE, fejn, f'dak iż-żmien, it-tliet atturi l-kbar fl-assigurazzjoni tal-kreditu kienu b'mod sinifikanti anqas preżenti minn fl-Ewropa tal-Punent.

(112) Il-Kummissjoni tosserva li, filwaqt li s-SACE BT rċeviet kapital akbar minn dak meħtieġ għat-tkabbir organiku tan-negozju tal-assigurazzjoni tal-kreditu tagħha (l-ewwel pilastru), l-Italja u s-SACE pprovdew dokumenti li juru li s-SACE kienet diġà kkunsidrat u analizzat l-espansjoni nazzjonali u internazzjonali tas-SACE BT (rispettivament it-tieni u t-tielet pilastru) qabel ma stabbiliet is-SACE BT fis-27 ta' Mejju 2004.

(113) Notevolment, it-tieni u t-tielet pilastru ġew ikkunsidrati fl-ittra ddatata s-17 ta' Diċembru 2003 (ara l-premessi 52 u 53) fejn il-konsulent estern, apparti milli ntalab li jħares lejn it-tkabbir endoġenu tas-SACE, kien mitlub janalizza kollaborazzjoni ma' entitajiet oħrajn, kemm Taljani jew anki barranin (bħal xi kollaborazzjoni ma' wieħed mill-ikbar atturi fis-suq, kollaborazzjoni ma' attur sekondarju (pereż. CESCE — Spanja, OND — il-Belġju) u kollaborazzjoni ma' attur Taljan li jopera f'parti oħra tas-suq jew f'settur ieħor finanzjarju). Barra minn hekk, f'Marzu tal-2004, il-konsulent estern kien digà pprovda analiżi supplimentari rigward is-suq Taljan tal-informazzjoni kummerċjali, is-suq Taljan tal-irkupru ta' krediti u l-atturi prinċipali tiegħu fuq l-assigurazzjoni tal-kreditu fl-Ewropa Ċentrali u tal-Lvant (is-supplimenti għall-pjan tan-negozju). Konsegwentement, anke jekk fiż-żmien li fih ġiet konċessal-ewwel miżura ma saru l-ebda projezzjonijiet finanzjarji eżatti rigward il-profittabilità mill-espansjoni f'servizzi oħra fl-Italja u fi swieq ġeografiċi oħra permezz ta' akkwisti, is-SACE diġà kellha l-analiżi imħejjija minn konsulenti estern ta' reputazzjoni tajba biex issostni tali identifikazzjoni prospettiva ta' miri potenzjali.

(114) Il-Kummissjoni tagħraf li, huwa raġonevoli li wieħed jistenna li jkun hemm aktar konsolidament tal-parteċipanti ż-żgħar fis-suq, kif ukoll il-privatizzazzjoni potenzjali tal-assiguraturi tal-kreditu fil-KEE. Hija wkoll tifhem id-diffikultajiet tas-SACE minkejja l-proċess iterattiv li tevalwa b'mod preċiż f'termini monetarji l-ammont ta' kapital li għandu jintefaq għal dawn l-akkwisti fil-futur u r-redditu li għandu jiġi ġġenerat minn dawn il-kumpanniji, qabel ma s-sid tal-mira potenzjali jaqbel li jbiegħ u r-redditu mistenni jiġi evalwat għal miri ta' akkwist potenzjal bħal dawn.

(115) Fid-dawl tal-kunsiderazzjonijiet tas-SACE magħmula qabel l-investiment kif ukoll l-analiżi dettaljata mitluba mill-konsulent estern ta' reputazzjoni tajba, li b'mod preliminari identifika l-miri potenzjali, il-Kummissjoni tista' taqbel mal-pretenzjoni tal-Italja u s-SACE li l-pjani tal-akkwisti ġew ikkunsidrati mis-SACE, meta investiet il-kapital fis-SACE BT, mingħajr ma setgħet tistma l-profittabilità jew is-sinerġiji mistennija tagħhom mingħajr ma kellha aċċess għal dejta interna ta' tali miri potenzjali u mingħajr ma kienet taf il-prezz tal-bejgħ.

(116) Fid-dawl tal-istrateġija estensiva tal-akkwisti, komuni għas-settur u mistennija mis-SACE, il-Kummissjoni tista' wkoll taqbel mal-argument tal-Italja u tas-SACE li l-kapital li għandu jintuża fl-akkwisti fil-futur jista' jiġi approssimat għal investiment f'fond ta' ekwità. Tabilħaqq, f'fond ta' ekwità hija biss ir-rata ta' redditu mistennija li tista' tiġi definita f'konformità ma' punti ta' referenza tas-suq (f'dan il-każ li titqarreb ir-rata tar-ritorn rikjesta bl-akbar tliet atturi li għandhom assigurazzjoni ta' kreditu estiża b'mod sinifikanti permezz ta' akkwisti), filwaqt li aktar evalwazzjoni speċifika ssir qabel kull investiment, ladarba tqum din l-opportunità. Jista' jkun hemm ukoll xi dewmien qabel ma jkun investit il-kapital kollu.

(117) F'termini ta' profittabilità minn akkwisti, il-Kummissjoni tosserva li nkiseb b'konsistenza l-parir ta' konsulent estern qabel ma saru l-akkwisti. Fir-rigward tal-Assedile, il-prezz offrut kien anqas (għall-ewwel akkwist ta' 70 % tas-sehem f'Assedile) jew fil-firxa tal-valutazzjoni, (meta jitqies l-akkwist ikkombinat ta' 100 % ta' Assedile) kif proposta mill-konsulent estern (95). Madankollu, rigward l-investiment f'KUP fl-2007 flimkien ma' SA Ducroire, il-prezz imħallas kien 5 % ogħla mill-valutazzjoni li saret mill-konsulent (Rothschild). Min-naħa l-oħra, pjuttost malajr wara li ndunat li l-profittabilità ta' KUP ma setgħetx tiġi restawrata, SACE BT biegħet dan l-investiment (96). Is-SACE BT biegħet il-parteċipazzjoni tagħha f'KUP b'telf lil SA Ducroire fil-25 ta' Frar 2009 biex timminimizza t-telf tagħha fil-futur (97).

(118) Il-Kummissjoni tinnota wkoll li s-SACE, bħala kumpanija li taħdem fuq l-assigurazzjoni tal-kreditu għall-esportazzjoni fit-tul, għandha xi għarfien dwar is-suq tar-riskju tal-assigurazzjoni tal-kreditu. Għalhekk ma kinitx qed tinvesti mingħajr l-ebda għarfien proprju tas-settur.

(119) Fil-qosor, il-Kummissjoni tinnota li l-pjan ta' negozju tħejja ex ante u bl-għajnuna ta' konsulent estern ta' reputazzjoni tajba li ħares lejn opportunitajiet ġodda tas-suq li kellha quddiemha s-SACE qabel il-ħolqien tas-SACE BT. Barra minn hekk, l-investiment kien immirat b'mod ċar lejn kumpanija stabbilita ġdida u kien mirfud minn pjan ibbażat fuq punti ta' riferiment dettaljati għall-prassi tas-suq, notevolment f'termini ta' kosti u prezzijiet, u kien jidentifika b'mod adegwat l-opportunitajiet ta' negozju għat-tkabbir u l-iżvilupp tiegħu. Fl-aħħar nett u, bħala argument sussidjarju, il-prestazzjoni tal-kumpanija stabbilita ġdida kien suġġett għal monitoraġġ mill-qrib mill-kumpanija possedenti u għal aġġustamenti f'waqthom fl-ewwel snin tan-negozju tagħha.

(120) Meta jitqiesu ċ-ċirkustanzi kollha elenkati hawn fuq u partikolarment il-livell ta' profittabilità li setgħet tkun mistennija mit-tieni u t-tielet pilastru tan-negozju tas-SACE BT, li ġiet mistħarrġa fid-dettall f'dak iż-żmien, jista' jiġi konkluż li l-aspettattiva li jinkiseb redditu adegwat mill-investiment inizjali ta' kapital, jiġifieri mill-ewwel miżura, kienet realistika u konformi mal-prassi tas-suq.

(121) Għalhekk, jista' jiġi konkluż li meta s-SACE injettat il-flus fis-SACE BT, hija rrikjediet (kif stipulat fil-minuti u fin-noti lill-Bord) u setgħet raġonevolment tistenna redditu suffiċjenti fuq l-investiment tagħha.

(122) Bħala konklużjoni, l-ewwel miżura titqies bħala li ma tat l-ebda vantaġġ lis-SACE BT. Għalhekk, din ma kinitx tikkostitwixxi għajnuna u l-kriterji l-oħra meħtieġa għall-kwalifika bħala għajnuna mill-Istat m'għandhomx għalfejn jiġu vvalutati.

V.1.1.3. Il-preżenza ta' vantaġġ fit-tieni miżura

(123) Fil-premessa 100 tad-Deċiżjoni tal-ftuħ, il-Kummissjoni esprimiet id-dubji tagħha li r-riassigurazzjoni mill-operaturi tas-suq u l-kumpanija possedenti s-SACE ngħatat taħt termini paragunabbli. Ir-riassigurazzjoni pprovduta indirettament mill-Istat (jiġifieri permezz ta' assigurant pubbliku tal-kreditu għall-esportazzjoni, is-SACE) jidher li twassal għall-ħolqien artifiċjali ta' kapaċità li ma tkunx disponibbli fis-suq privat. Barra minn hekk, fil-premessa 103 tad-deċiżjoni tal-ftuħ il-Kummissjoni m'eskludietx li t-tieni miżura tat vantaġġ lis-SACE BT.

(124) L-Italja u s-SACE ma pprovdewx elementi ġodda ta' fatt li jibdlu l-valutazzjoni preliminari mfissra fid-deċiżjoni tal-ftuħ.

(125) Skont il-punt 4.2 tal-Komunikazzjoni dwar il-Kreditu għall-Esportazzjoni, l-Istati Membri kienu mitluba biex ittemmu l-għoti ta' ċerti tipi ta' għajnuna mill-Istat fi żmien sena mill-pubblikazzjoni ta' din il-Komunikazzjoni, inkluża riassigurazzjoni mill-Istat, kemm direttament, kif ukoll indirettament permezz ta' assigurant appoġġjat mis-settur pubbliku tal-kreditu għall-esportazzjoni, b'kundizzjonijiet aktar favorevoli minn dawk li qegħdin għad-disposizzjoni tas-suq privat tar-riassigurazzjoni, li jwassal jew għal ipprezzar baxx wisq tal-kopertura tar-riassigurazzjoni jew għall-ħolqien artifiċjali ta' kapaċità li ma tkunx disponibbli fis-suq privat (il-punt 4.2(f)). Il-punt 4.2 ikompli jfisser li l-arranġamenti komplimentari eżistenti tar-riassigurazzjoni kienu għadhom permissibbli għal perjodu interim, sakemm, fost affarijiet oħra, ir-riassigurazzjoni tal-Istat tkun element ta' minoranza fil-pakkett totali tar-riassigurazzjoni tal-assigurant u r-riassigurazzjoni tal-Istat għal riskji kummerċjabbli tkun miftuħa għall-assiguranti ta' kreditu kollha li jistgħu jissodisfaw il-kriterji komuni tal-eleġibilità. Huwa ċar ħafna li dawn id-disposizzjonijiet tal-aħħar mhux qed jiġu mħarsa fir-rigward ta' dan il-każ peress li l-Istat ħa fuqu l-maġġoranza tar-riassigurazzjoni. Barra minn hekk, ma fetaħx skema miftuħa għall-assiguraturi tal-kreditu kollha.

(126) Fil-valutazzjoni tal-eżistenza ta' vantaġġ, il-Kummissjoni l-ewwel sejra turi li l-miżura ma setgħetx tinkiseb mill-bqija tas-suq. It-tieni, se turi li s-SACE ma aġixxietx bħala riassiguratur privat. It-tielet, se turi li anki meta wieħed iqis il-fatt li s-SACE kienet il-kumpanija possedenti tas-SACE BT, dan ma jippermettix li wieħed jikkonkludi li s-SACE aġixxiet kif kienet taġixxi kumpanija privata f'sitwazzjoni bħal din. Ir-raba', il-Kummissjoni se turi li riassigurazzjoni pprovduta mis-SACE tipprovdi vantaġġ lis-SACE BT.

(127) Il-Kummissjoni tosserva li, sabiex iġġedded il-kuntratti tagħha tar-riassigurazzjoni għall-2009, fit-30 ta' Jannar 2009, is-SACE BT irnexxielha tiġbor 25,85 % tar-riassigurazzjoni ta' eċċess ta' telf mis-suq għar-riskju tal-kreditu kummerċjabbli tal-2009 (98). Għadd ta' operaturi tas-suq ġew avviċinati u naqsu milli jipprovdu riassigurazzjoni għall-parti li jibqa' minkejja l-allegata profittabilità tagħha (16-il operatur iddeċidew li ma jipparteċipawx). Konsegwentement, “wara diversi tentattivi sabiex jintlaħaq ftehim mal-parteċipanti fis-suq” (99), is-SACE BT iddeċidiet li tfittex il-parti li jifdal tar-riassigurazzjoni ta' eċċess ta' telf mingħand is-SACE. Is-SACE ssottoskriviet 74,15 % tar-iassigurazzjoni ta' eċċess ta' telf fil-5 ta' Ġunju 2009 bl-istess kundizzjonijiet ta' prijorità, kapaċità u primjum bħar-riassiguraturi privati. Huwa għalhekk ċar li l-għoti mis-SACE ta' 74,15 % tar-riassigurazzjoni ta' eċċess ta' telf ma setax jinkiseb mill-bqija tas-suq (100).

(128) Sabiex jiġi aċċertat jekk miżura bħal din tikkostitwixxix vantaġġ, wieħed irid ukoll jivverifika li, bl-għoti ta' din il-miżura, is-SACE ma aġixxietx kif kien jaġixxi assiguratur privat f'ċirkustanzi simili. Il-Kummissjoni tosserva li l-Italja u s-SACE huma stess irrikonoxxew li l-kriżi finanzjarja globali influwenzat b'mod sinifikanti s-suq tar-riassigurazzjoni dinji u wassal għal kundizzjonijiet ta' riassigurazzjoni restrittivi fl-2009. B'konsegwenza ta' dan, għadd ta' riassiguraturi privati naqqsu b'mod sinifikanti l-kapaċità tagħhom għall-assigurazzjoni tal-kreditu billi naqqsu l-attività tagħhom f'dan is-settur u kienu qegħdin idawwru l-attenzjoni tagħhom lejn oqsma aktar profittabbli, u dan kellu impatt fuq id-disponibbiltà ta' dan it-tip ta' assigurazzjoni u riassigurazzjoni tal-kreditu fis-suq. It-tieni, in-nuqqas tas-SACE BT li ssib riassigurazzjoni fis-suq kien ukoll kaġun tas-sitwazzjoni finanzjarja diffiċli tagħha u diversi riassiguraturi privati differenti involuti fid-diskussjonijiet dwar it-tiġdid tar-riassigurazzjoni tas-SACE BT qajmu tħassib dwar is-sitwazzjoni tal-kumpanija. Is-SACE BT kienet irreġistrat telf sinifikanti fl-2008 (madwar EUR 29,5 miljun). Din is-sitwazzjoni ta' dgħjufija timplika li r-riskju fuq ir-riassigurazzjoni kien ogħla (101). L-imġiba tar-riassiguraturi li pparteċipaw fir-riassigurazzjoni turi li riassiguratur privat kien jieħu biss parti limitata ta' riassigurazzjoni riskjuża bħal din fin-nuqqas ta' tariffa b'mod sinifikanti ogħla. Qatt ma kien se jaċċetta li jkopri perċentwal daqstant għolja ta' 74 % u taħt l-istess kondizzjonijiet bħal dawk li ġew rikjesti mir-riassiguraturi għal perċentwali ta' riassigurazzjoni ħafna iżgħar. Investitur razzjonali kien jitlob tariffa li tieħu kont tal-livell ogħla ta' riskju li tkun qed tittieħed (102). Għalhekk, it-tariffa mitluba mis-SACE kellha fil-fatt tkun ogħla mit-tariffa mitluba mill-ħames riassiguraturi privati għall-perċentwali ħafna iżgħar ta' riassigurazzjoni (103). Għalhekk, il-Kummissjoni tikkalkula l-ammont tal-għajnuna fit-tieni miżura bħala d-differenza bejn it-tariffa tar-riassigurazzjoni li assiguratur privat kien jitlob għal porzjon daqstant għoli ta' riassigurazzjoni u dik li ġiet mitluba mingħand is-SACE BT. F'konformità mal-prassi tal-Kummissjoni fil-każijiet (104), il-Kummissjoni tikkunsidra li t-tariffa għal porzjon daqshekk għoli ta' riassigurazzjoni u ta' riskju kellu jkun ta' mill-inqas 10 % ogħla mill-miżata mitluba minn riassiguraturi privati għall-iżgħar parti tar-riassigurazzjoni u tar-riskju. Għal ammont ta' EUR 1,56 miljun imħallsa mis-SACE BT lis-SACE, l-għajnuna tammonta għal EUR 156 000. Fl-aħħar nett, il-Kummissjoni tinnota li jista' jkun li l-allokazzjoni ta' porzjon daqshekk għoli ta' riassigurazzjoni għal kumpanija waħda setgħet ma kinitx f'konformità mal-prinċipji ġenerali tal-kumpanija dwar ir-riassigurazzjoni, jiġifieri “l-għadd ta' riassiguraturi li jipparteċipaw għat-trattati għandu jkun tali li jiżgura allokazzjoni xierqa ta' riskju” (105). Għar-raġunijiet imsemmija hawn fuq il-Kummissjoni tikkonkludi li s-SACE ma aġixxietx bħala riassiguratur privat.

(129) Rigward il-mistoqsija jekk kumpanija possedenti kinitx tipprovdi sehem daqstant kbir ta' riassigurazzjoni f'sitwazzjoni fejn il-kumpanija sussidjarja tagħha ma tkunx tista' ssib fis-suq biżżejjed riassigurazzjoni bil-prezz propost, wieħed irid jinnota li tali kuntratt ta' riassigurazzjoni jwassal biex il-kumpanija possedenti tkun aktar esposta lejn l-operat tal-kumpanija sussidjarja. Fil-każ preżenti, is-SACE fl-2009 kienet f'sitwazzjoni fejn kienet teħtieġ rikapitalizzazzjoni kbira u riassigurazzjoni. Id-deċiżjoni li tingħata din il-miżura għandha għalhekk tiġi analizzata b'mod parallel mal-għoti tat-tielet u r-raba' miżura. Tabilħaqq, it-tieni, it-tielet u r-raba' miżuri kienu kollha kkontemplati mill-Bord tad-Diretturi tas-SACE diġà fis-26 ta' Mejju 2009 (106) sabiex jingħata sostenn lis-SACE BT (107). Kif ser jiġi konkluż mill-evalwazzjoni ta' dawk il-miżuri, investitur privat ma kienx jipproċedi b'dawn ir-rikapitalizzazzjonijiet iżda kien iħalli lill-kumpanija tfalli. Irid għalhekk jiġi konkluż illi kumpanija possedenti privata ma kinitx tipproċedi bil-provvediment tat-tieni miżura, li tkompli żżid aktar l-espożizzjoni tal-kumpanija possedenti għas-sussidjarja tagħha.

(130) Fl-aħħar nett, rigward il-kwistjoni dwar jekk ir-riassigurazzjoni tatx xi vantaġġ lis-SACE BT, kif rikonoxxut mis-SACE (ara l-premessa 70), il-miżura ppermettiet lis-SACE BT biex iżżid il-kapaċità tagħha li tipprovdi l-assigurazzjoni għall-kreditu u b'hekk ippermettitilha li tissottoskrivi aktar kuntratti milli altrimenti kienet tkun tista'. Alternattivament, mingħajr din il-miżura s-SACE BT kien ikollha ssostni dawn ir-riskji fil-karta bilanċjali tagħha/tpoġġi l-kapital tagħha stess f'riskju jew toffri primjum ogħla biex tikseb dik ir-riassigurazzjoni, mill-inqas 10 % ogħla (ara l-premessa 128). Għalhekk, il-miżura ppermettiet is-SACE BT biex tikseb riassigurazzjoni bi prezz aktar baxx, riassigurazzjoni li ppermettitilha tissottoskrivi aktar assigurazzjoni minn dak li setgħet tagħmel mingħajr ir-riassigurazzjoni tas-SACE jew li ġġorr inqas riskji waħedha.

(131) Il-Kummissjoni tikkonkludi li t-tieni miżura pprovdiet vantaġġ lis-SACE BT li jikkorrispondi għad-differenza bejn it-tariffa attwalment imħallsa mis-SACE BT u dik, mill-inqas 10 % ogħla, li riassigurant privat kien jitlob filwaqt li jitqies il-livell ogħla ta' riskju assunt.

V.1.1.4. Il-preżenza ta' vantaġġ fit-tielet u r-raba' miżura

(132) Fil-premessa 107 tad-deċiżjoni tal-ftuħ, il-Kummissjoni esprimiet id-dubji tagħha dwar il-possibbiltà li operatur ekonomiku privat jinvesti l-ammont stmat fil-preżent fis-SACE BT. Kif rikonoxxut mill-awtoritajiet Taljani, it-tielet u r-raba' miżura jkopru l-ħtiġijiet tal-kapital tas-SACE BT sabiex tkun tista' tlaħħaq mal-effetti tal-kriżi finanzjarja (108). Fid-dokument għad-diskussjoni (materiale per discussione) fil-Bord tad-Diretturi tas-SACE BT fil-31 ta' Marzu 2009 hemm previst li s-SACE BT “teħtieġ rikapitalizzazzjoni sa EUR 70 miljun sabiex tikkostitwixxi assi adegwati biex tkopri r-riżervi fl-aħħar tal-2009” (109). L-istess dokument jipprovdi li diġà fi tmiem l-ewwel semestru tal-2009 l-assi kienu insuffiċjenti biex ikopru r-riżervi, jiġifieri kien meħtieġ ammont ta' EUR 23 miljun fi tmiem Ġunju 2009 u ta' EUR 68 miljun fi tmiem l-2009. Id-deċiżjoni tal-ftuħ tindika li jidher li s-SACE BT ma kinitx f'pożizzjoni li tkopri t-telf irreġistrat fi tmiem l-2008, u l-assi tagħha f'dak il-mument ma kinux biżżejjed biex ikopru riżervi. Jidher li s-SACE BT ma setgħetx tiġbor mis-suq il-kapital injettat fil-kumpanija peress li l-profittabilità mistennija tagħha kienet insuffiċjenti. Ma hemm l-ebda evidenza li s-SACE BT kellha valur pożittiv f'dak iż-żmien.

(133) Fil-premessa 108 tad-deċiżjoni ta' ftuħ, il-Kummissjoni stiednet lill-Italja biex tikkummenta, jekk it-tielet miżura kinitx neċessarja sabiex tippermetti lis-SACE BT tkompli topera u, jekk iva, x'ikunu l-kosti stmati li s-SACE jista' jkollha ġġorr kieku kellha tbigħ jew tillikkwida lis-SACE BT. Il-Kummissjoni nnutat li kumpanija possedenti kienet tirrikapitalizza s-sussidjarja tagħha, iżda biss jekk ikun hemm probabilità raġonevoli li l-impriża megħjuna terġa' ssir profitabbli (110). Investitur f'ekonomija tas-suq ma kienx jinjetta kapital addizzjonali fis-SACE BT, kieku f'termini ekonomiċi dan kien jiġi jiswa aktar milli biex jiġu likwidati l-assi rispettivi (pereż. billi jinbiegħ l-investiment rispettiv).

(134) Fil-premessi 111 u 117 tad-deċiżjoni tal-ftuħ, il-Kummissjoni qajmet dubji dwar il-konformità tat-tielet u r-raba' miżura mal-MEIP. Il-Kummissjoni kompliet li ż-żewġ miżuri jidher li taw vantaġġ lis-SACE BT.

(135) Id-deċiżjoni tal-ftuħ (il-premessa 109) tindika li l-pjan disponibbli fil-mument tal-investiment għandu rwol ċentrali. Il-pjan kien ta' sinifikat kruċjali minħabba li investitur privat jipprovdi kapital ġdid lil kumpanija li ma jkollhiex dħul biżżejjed biss, jekk huwa jistenna ritorn lejn livell suffiċjenti ta' profittabilità. Inkella, il-kapital investit imur biss lejn ħlas lura tad-dejn eżistenti tal-kumpanija, mingħajr ma jiġi żgurat li din tibda' tagħmel profitt mill-ġdid fil-futur (111). Mingħajr pjan ta' “ristrutturar” sod, investitur privat razzjonali ma kienx jinvesti (112).

(136) Il-Kummissjoni nnutat li fil-pjan ta' negozju għall-perjodu 2010-2011 l-aktar li pprevediet is-SACE BT kienu miżuri li jkabbru s-sehem fis-suq u l-espansjoni tal-attività aktar milli miżuri biex terġa' tinkiseb il-profitabbilità, pereż. biex jitnaqqsu l-kosti u biex jiġi ristrutturat il-mudell tan-negozju. Is-SACE BT stenniet li żżid is-sehem fis-suq tagħha tan-negozju tal-assigurazzjoni tal-kreditu u tal-avall sa livell ta' mira ta' 15 % fl-2011 u li ssir it-tieni l-akbar attur fis-suq tal-assigurazzjoni tal-kreditu sal-2011. Għall-2009, is-SACE BT stmat li tkun fit-tielet jew ir-raba' post fis-suq tal-assigurazzjoni tal-kreditu u tal-avall. F'dak li għandu x'jaqsam man-netwerk ta' distribuzzjoni tas-SACE BT, il-pjan jipprovdi, fost affarijiet oħra, għal evalwazzjoni tal-possibbiltà ta' opportunitajiet għal aktar akkwisti. Barra minn hekk, il-pjan ta' negozju jiddependifost affarijiet oħra fuq fatturi esterni bħal titjib tax-xenarju ekonomiku u tas-suq u fuq ftuħ progressiv tas-suq tar-riassigurazzjoni sa mill-2011, aktar milli fuq kambjamenti interni.

(137) L-elementi mressqa mill-Italja u mis-SACE matul il-proċedura ta' investigazzjoni formali ma bidlux l-evalwazzjoni inizjali tal-Kummissjoni stabbilita fid-deċiżjoni ta' ftuħ.

(138) Il-pożizzjoni tal-Kummissjoni fir-rigward tal-kwalifikazzjoni tat-tielet u r-raba' miżura bħala żieda fil-kapital (“aumenti di capitale”) ma nbidlitx. Anki jekk, skont l-Italja, l-operazzjoni ma żiditx l-ammont tal-kapital azzjonarju (“capitale sociale”), il-Kummissjoni tinnota li hija influwenzat b'mod pożittiv l-ekwità tal-azzjonisti (“patrimonio netto”), li hija kategorija usa' mill-kapital azzjonarju (“capitale sociale”), permezz ta' trasferiment mill-kumpanija possedenti s-SACE lejn il-kapital tas-SACE BT (113).

(139) Skont is-SACE, id-deċiżjonijiet biex tiġi rikapitalizzata s-SACE BT ttieħdu fid-dawl tar-ritorn mistenni lejn il-profittabilità fl-2011.

(140) Madankollu, il-Kummissjoni tfakkar li, meta hija kkonċediet it-tielet miżura, is-SACE ma għamlitx użu minn projettazzjonijiet finanzjarji aġġornati jew pjan ta' negozju li jieħu kont tal-injezzjoni tal-kapital u tal-aħħar dejta finanzjarja. Għalhekk, is-SACE ma kellhiex bażi biex tistenna li s-SACE BT terġa' tirritorna lejn il-profittabilità.

(141) Id-dokument prinċipali kkunsidrat mis-SACE meta kkonċediet ir-raba' miżura jikkonsisti mill-pjan ta' negozju għall-2010-2011. Il-Kummissjoni tinnota li dan il-pjan tan-negozju kien dokument qasir ħafna, li sempliċement kien jistabbilixxi l-prospetti negattivi fis-suq u, b'kunsiderazzjoni speċifika lis-SACE BT, ipprovda biss ftit proporzjonijiet u ċifri finanzjarji ewlenin għall-2010 u l-2011. B'mod partikolari, il-pjan ta' negozju pprovda dejta li turi li s-sitwazzjoni tas-swieq kienet sejra għall-agħar (il-proporzjoni tat-telf kien qiegħed kull ma jmur jiddeterjora, żdied b'71,4 % fl-2008 meta mqabbel mal-2007) u t-telf kien jammonta għal bejn wieħed u ieħor nofs il-fatturat tas-settur. F'dak il-kuntest, il-pjan ipproġetta titjib sinifikanti fil-proporzjonijiet tal-assigurazzjoni tal-kreditu tas-SACE BT sabiex tintlaħaq profittabilità ta' żero fl-2011 (ara t-Tabella 5). Madankollu, dan ma tax dettalji dwar il-bidliet fl-ipprezzar jew kif jista' jinkiseb it-tnaqqis tal-kosti biex jinkiseb dak il-għan.

(142) Għandu jiġi enfasizzat li l-pjan ta' negozju għall-2010-2011 kien jinkludi biss projettazzjoni ta' profittabilità ta' żero fl-2011, filwaqt li ma pprovda l-ebda element li jindika li s-sitwazzjoni kellha titjieb wara l-2011, u lanqas xi stima ta' profittabilità ġejjiena tas-SACE BT wara dik id-data (fil-fatt lanqas biss tissemma l-possibbiltà li l-kumpanija kienet se tipproduċi profitti wara l-2011). Barra minn hekk, l-objettiv iddikjarat fil-pjan kien limitat għal twaqqif fil-ġenerazzjoni ta' telf mill-kumpanija u biex tkompli tikber il-preżenza tagħha fis-suq, mingħajr ma kien qed jiġi previst xi profitt fil-futur. F'dak ir-rigward, il-Kummissjoni tikkunsidra li investitur prudenti tas-suq kien jitlob li jkollu stima affidabbli ta' meta tkun tista' tiġi rrestawrata l-profittabilità ġejjiena għal livelli adekwati.

(143) Jidher ukoll mill-minuti tal-laqgħa tal-Bord tad-Diretturi tas-SACE fejn ġew approvati t-tielet u r-raba' miżura li l-Bord ta l-approvazzjoni għall-miżuri ta' kapitalizzazzjoni sabiex jiġi kopert it-telf u sabiex jiġu ssodisfati r-rekwiżiti regolatorji, biex il-kumpanija tkun tista' tkompli twettaq in-negozju. F'dawk il-minuti ma ngħatat l-ebda kunsiderazzjoni għall-profittabilità futura tal-kumpanija. Il-Bord ma kkunsidrax xi likwidazzjoni potenzjali tas-SACE BT, u qabbel xenarju ta' likwidazzjoni mat-triq magħżula li jiġi injettat aktar kapital fil-kumpanija f'diffikultà. Għalhekk, ma rrikjeda u lanqas ikkunsidra xi stima ta' kosti ta' likwidazzjoni u, għalhekk, ma kienx f'pożizzjoni li jikkonkludi li l-injezzjoni tal-kapital kienet twassal għal riżultati ekonomiċi aħjar minn dawk li kienu jinkisbu bil-likwidazzjoni tal-kumpanija.

(144) B'riżultat ta' dan, il-Kummissjoni tikkonkludi li, meta ġew adottati dawn il-miżuri, is-SACE ma evalwatx jekk l-għoti tal-kapital addizzjonali kienx xi xenarju ekonomiku ta' benefiċċju akbar għaliha bħala azzjonist, milli kienet tkun il-likwidazzjoni tas-sussidjarja. Minħabba ċ-ċirkustanzi fis-suq u n-nuqqas ta' kwalunkwe previżjonijiet ta' profittabilità għas-SACE BT f'dak iż-żmien, operatur tas-suq privat prudenti ma kienx jagħmel l-investiment mingħajr it-tali konsiderazzjoni. Għal din ir-raġuni biss, wieħed jista' għalhekk jikkonkludi li s-SACE m'aġixxi